
ACTA APOSTOLICAE SEDIS 


COMMENTARIUM OFFICIALE 


ACTA PII PP. XI 


LITTERAE ENCYCLICAE 


AD RR. PP. DD. PATRIARCHAS, PRIMATES, ARCHIEPISCOPOS, EPISCOPOS ALIOS- 
QUE LOCORUM ORDINARIOS PACEM ET COMMUNIONEM CUM APOSTOLICA 
SEDE HABENTES: DE ASPERRIMA REI CATHOLICAE CONDICIONE IN FOE- 
DERATIS MEXICI CIVITATIBUS. 


PIUS PP. XI 


VENERABILES FRATRES 
SALUTEM ET APOSTOLICAM BENEDICTIONEM 


Iniquis afflictisque nominis catholici rebus in Mexicana 
republica non posse, nisi «e praesentiore aliquo Dei miserentis 
auxilio », satis sperari exspectarique levaminis, diximus supe- 
riore anno exeunte cum Purpuratos Patres in Consistorio con- 
gregatos alloqueremur; sententiae autem optatisque Nostris, 
quae haud semel aperuimus, congruenter, minime vos cunctati 
estis popularibus vestrae pastorali sollertiae commissis instare, 
ut divinum Ecclesiae Conditorem intento precum officio ad meden- 
dum tantae malorum gravitati commoverent. Tantae, inquimus, 
malorum gravitati, cum in carissimos filios e Mexico Nostros alii 
quidem filii, ab Christi militia transfugae et a communi omnium 
Patre alieni, acerbe saevierint antehac hodieque saeviant. Quodsi 
prioribus Ecclesiae aetatibus aliasque deinceps cum christianis 
atrocius est actum, nusquam tamen nulloque fortasse tempore 
contigit, ut, Dei Ecclesiaeque posthabitis violatisque iuribus, 

per tam meditatas artes additamque, ad arbitrinm excusandum, 
quandam legum speciem, perpauci plurimorum libertatem, nulla 
civium in cives pietate, nulla habita avitarum laudum ratione, 
quoquo pacto interceperint. Ob indictas igitur ad rem atque 
adhibitas privatim publiceque supplicationes volumus ne vobis 
desit fidelibusque universis amplissimum gratae voluntatis No- 
strae testimonium; quas quidem preces, salutariter haberi coe- 
ptas, magni profecto refert minime intermitti, immo etiam conti- 
nuari vehementius. Etenim rerum temporumque vices, sententiis 
animisque hominum immutatis, ad societatis humanae regere 
atque accommodare salutem, sane mortalium non est sed divini 
Numinis, quod unum potest eiusmodi vexationibus finem certum- 
que terminum constituere. Vobis vero ne videamini, Venerabiles 
Fratres, eiusmodi supplicationes nequiquam indixisse, quod rei- 
publicae Mexicanae gubernatores, ob inexpiabile religionis odium, 
nefaria iussa acrius duriusque urgere perrexerint: copiosiore 
enim divinae gratiae effusione et clerus et catholicorum illorum 
multitudo ad patienter resistendum roborati, tale de se exemplum 
spectaculumque ediderunt, quod Nosmet ipsi, sollemni aposto- 
licae auctoritatis documento, in luce totius catholici orbis iure 
meritoque collocemus. Superiore quidem mense, quo die frequentis- 
simis illis Gallicae eversionis martyribus beatorum caelitum hono- 
res decrevimus, ad catholicos Mexicanos sponte cogitatio Nostra 
provolabat, quibus id ipsum, atque illis, deliberatum proposi- 
tumque esset, libidini scilicet ac dominatui alieno toleranter 
refragari, ne ab unitate Ecclesiae atque Apostolicae Sedis aucto- 
ritate desciscerent. O praeclaram divinae Christi Sponsae lau- 
dem, cui nobilior generosiorque suboles, pro sanctissima fidei 
libertate et propugnare et pati et mori parata, saeculorum de- 
cursu nunquam desiderata est. 


Tristia Mexicanae Ecclesiae tempora, Venerabiles Fratres, 
non est quare multo altius repetamus. Id unum commemorare 
satis esto, recentiore aetate, motus civiles, sane frequentes, ple- 
rumque in religionis perturbationem eversionemque erupisse, 

quemadmodum, praecipue, annis MDCCCCXIV et MDCCCCXV acci- 
dit, cum homines inveteratae cuiusdam barbariae in utrumque 
clerum, in sacras virgines, in loca et res divino cultui dedicatas 
tam ferociter tamque aspere fecerunt, nulli ut iniuriae atque 
ignominiae, nulli ut violentiae pepercerint.Cum vero in re explo- 
ratissima versemur, de qua et Nos publice expostulavimus et in 
diurnis commentariis est copiose relatum, multis vobiscum dolere 
non attinet, postremis hisce annis, e Delegatis Apostolicis in 
Mexicum dimissis, omni contempta et iustitiae et fidei et humani- 
tatis causa, alium e republica eiectum, alium, qui ob valetudi- 
nem paulisper extra fines secesserat, remigrare prohibitum, alium 
denique haud minus hostiliter habitum et discedere iussum. In 
quo —ut praetereamus, nullum aptiorem, quam inlustres ii 
viri, pacis interpretem conciliatoremque evasurum fuisse — et ar- 
chiepiscopali eorum dignitati et perhonorifico muneri, potissimum 
vero Nobis, quorum auctoritatem praeferebant, quantum sit 
inustum dedecoris, nemo non videt. 

Acerba haec quidem et gravia; verum, Venerabiles Fratres, 
quae mox dicturi sumus, ea sunt ab Ecclesiae iuribus tam absona 
quam quae maxime, eademque longe catholicis eius nationis cala- 
mitosiora. 

Atque primum de lege illa videamus, quam, anno MDCCCCXVII 
latam, Foederatarum Mexici Civitatum Constitutionem Politicam 
vocant. Ad rem nostram quod attinet, discidio reipublicae ab 
Ecclesia sancito, nulla huic iura, veluti capite deminutae, iam 
constant, nulla comparari in posterum queunt; fitque magistra- 
tibus potestas suae in cultu disciplinaque Ecclesiae externa 
interponendae auctoritatis. Sacrorum administri ceteris, quot- 
quot liberales operosasque profitentur artes, exaequantur, eo 
quidem discrimine, ut ii non modo Mexicani ortu esse debeant 
et certum excedere numerum nequeant, quem singularum Civita- 
tum legumlatores definierint, sed etiam politicis civilibusque iuri- 
bus, sceleratorum instar aut insanorum hominum, priventur. Hue 
accedit, quod, cum civibus decem coniunctim, magistratui signi- 
ficare iubeantur, se aut alicuius templi possessionem iniisse aut 

alio translatos esse. Religiosa vota emitti, Ordines Sodalita- 
tesque religiosas in Mexico esse non licet. Cultum publicum, nisi 
intra aedes sacras et sub gubernatorum vigilantia, exercere nefas; 
templa ipsa nationi attribuuntur propria; quo in genere episco- 
pales et canonicales aedes, Seminaria, religiosae domus, hospitia 
et instituta omnia, quae beneficentiae consulunt, ab Ecclesia 
abiudicantur. Neque enim haec cuiusquam rei dominium obtinet ; 
quaecumque vero bona eo tempore, cum lex lata est, possidebat, 
eadem nationi attributa sunt, data cuivis actione ad denuntian- 
dum quicquid Ecclesia per alios habere videbatur: cui quidem 
actioni fulciendae meram praesumptionem favere ea lege cave- 
tur. Sacrorum administri nihil capere testamento queunt, nisi a ge- 
nere proximis relictum sibi sit. Nulla Ecclesiae agnoscitur in chri- 
stianorum matrimonium potestas, quod propterea tum dumtaxat 
est validum, cum iure civili validum exsistit. Libera quidem docendi 
facultas, hisce tamen condicionibus, ut sacerdotibus et religiosis 
sodalibus ludos tradendis litterarum initiis aperire et moderari ne 
liceat, utque puerilis institutio, in privatis quoque ludis, omnino 
religione vacet. Statutum item est, quae Ecclesia ediderit de per- 
acto in scholis suis studiorum curriculo testimonia, ea quidem 
inania publice habitum iri. — Eiusmodi, Venerabiles Fratres, legem 
qui condidere quique probarunt ac sanxerunt, iidem profecto aut 
ignorabant, in Ecclesia, societate sui iuris perfecta, a Christo 
hominum Redemptore ac Rege ad communem salutem consti- 
tuta, plenam sui obeundi muneris libertatem inesse divinitus 
— quae quidem ignorantia, saeculo post Christum natum vice- 
simo, in catholica natione inque hominibus baptizatis incredi- 
bilis videatur —, aut superbe dementerque censuerunt, posse 
se « domum Domini, firmiter aedificatam et bene fundatam supra 
firmam petram » disiicere atque evertere, aut acri Ecclesiae quo- 
quo pacto nocendi libidine flagrabant. — Itaque, post infestissimae 
legis promulgationem, Mexicani archiepiscopi et episcopi silere 
qui poterant? Atque, brevi post, pacatis at nervosis reclamitare 
ii litteris: expostulationem ratam habere proximus decessor No- 
ster, probare sacrorum Antistites e nonnullis nationibus omnes 

communiter, ex aliis plerique singulatim; confirmare Nosmet 
ipsi postridie calendas Februarias hoc anno, cum ad cunctos 
Mexicanos Praesules consolatoriam epistulam inscripsimus. Confisi 
vero iidem Praesules sunt, reipublicae rectores, tranquillatis 
sensim rebus, intellecturos fore, ex capitibus eius legis, quibus 
religiosa libertas contrahebatur, quantum populi paene univer- 
sitati impenderet detrimenti ac periculi, ideoque, concordiae 
causa, nullo aut vix ullo eorum capitum usu, ad tolerabilem interea 
vivendi modum deventuros. Verum, etsi, Pastoribus mitiora 
suadentibus, infinitam clerus populusque adhibuere patientiam, 
spes tamen omnis cecidit quietis pacisque redintegrandae. Lege 
enim a reipublicae Praeside postridie calendas Iulias hoc anno 
promulgata, iam tum Ecclesiae in iis regionibus paene nihil su- 
perest ac relinquitur libertatis; ministerii sacri exercitatio adeo 
praepeditur, ut, quasi quoddam capitale facinus, poenis severis- 
simis plectatur. Hoc equidem tam perverso publicae potestatis usu, 
ultra quam credibile est, Venerabiles Fratres, commovemur. Quis- 
quis enim Deum, Creatorem nostrum ac Redemptorem amantis- 
simum, pro officio veneratur; quisquis vult Sanctae Matris Ec- 
clesiae parere mandatis: hic, hic, inquimus, sons habendus 
est ac maleficus, hic de communibus iuribus deturbandus, in 
publicas hic custodias cum sceleratis hominibus coniiciendus. 
O quam apte in rei istius auctores illud Christi Iesu Domini nostri 
quadrat, ad principes iudaeorum dicentis: « Haec est hora vestra, 
et potestas tenebrarum ».' — Ex hisce profecto legibus alteram 
minus recentem recentissima altera non tam interpretatur, ut vo- 
lunt, quam deteriorem facit ac multo intolerabiliorem; utriusque 
vero praescripta sic ipsi reipublicae Praeses et administri urgent, ut 
nullos singularum gubernatores Foederatarum Civitatum nul- 
losque magistratus et militum duces quiescere a catholicorum 
insectatione patiantur. Addita insectationi ludibria: Ecclesiam 
enim apud populum criminari consuevere, alii impudentissimis 
mendaciis per contiones coram omnibus habitas, sibilis et convi- 
ciis adempta cuivis e nostris obloquendi repugnandique facultate, 

alii per ephemerides et diaria catholicae veritati atque actioni 
infensissima. Quodsi initio in diurnis commentariis, veri enarra- 
tione et falsi refutatione, aliquam Ecclesiae defensionem tui- 
tionemque experiri nostri potuerunt, iam his civibus, caritate 
patriae flagrantibus, pro avitae fidei et divini cultus libertate 
clamare, questu vel vano, non licet. At Nos, conscientia per- 
moti apostolici muneris, Venerabiles Fratres, clamabimus; et 
quae hine adversariorum fuerit impotentia ac libido, quae illinc 
episcoporum, sacerdotum, religiosarum familiarum, laicorum 
heroica virtus atque constantia, a communi Patre catholicus 
orbis audiat universus. 

Exteri sacerdotes vel religiosi viri eiiciuntur; conlegia pueris 
puellisve christiane instituendis idcirco obserantur quia aut 
aliquod habeant inditum religiosum nomen aut aliquam imagi- 
nem statuamve sacram possideant; haud aliter occlusa Seminaria 
satis multa, scholae, nosocomia, coenobia, aedesque templis con- 
tinentes. In Civitatibus seu Statibus paene singulis circum- 
scriptus definitusque, ad ministerium sacrum obeundum, quam 
minimus sacerdotum numerus, qui illud tamen obire nequeunt 
nisi apud magistratum inscripti sint ab ipsove veniam impetrarint. 
Alicubi ministerio perfungendo tales condiciones sunt positae, 
quae, si res adeo luctuosa non ageretur, risum moverent: ut sacer- 
dotes, exempli causa, certum quendam habeant aetatis annum; 
ut matrimonio, quod vocant, civili coniuncti sint; ut, nisi pro- 
fluenti aqua, ne baptizent. In quodam Statu seu Foederata Civi- 
tate decretum, intra eius Civitatis fines non plures, quam unum, 
episcopos esse; quamobrem duos sacrorum Antistites e dioece- 
sibus suis exsulatum abiisse novimus. Rerum vero condicione 
compulsi, nonnulli alii e sede honoris sui episcopi discedere; alii 
ad iudices deferri; complures comprehendi; ceteri in eo esse ut 
comprehendantur. Ab Mexicanis autem omnibus, qui aut puero- 
rum iuvenumve institutioni aut aliis publicis vacarent officiis, 
quaesitum, facerentne cum reipublicae Praeside, bellumne catho- 
licae religioni illatum laudarent; coacti iidem, ne ab officio sub- 
moverentur, una cum militibus et opificibus, pompam quandam 

participare, ab eo Foedere socialistico indictam, quod Regionale 
Operarium Mexicanum vocant: quae quidem pompa, per Mexi- 
cum ceterasque urbes uno eodemque die instituta et post impias 
ad populum contiones dimissa, eo spectavit, ut, Ecclesia contu- 
meliis oneraté, eiusdem Praesidis actio atque opera clamore plau- 
suque coeuntium probaretur. Neque hic inimicorum arbitrium 
et crudelitas constitit. Viri et mulieres, qui religionis Ecclesiaeque 
causam vel viva voce vel scidis commentariolisve diribitis tue- 
rentur, in ius vocati sunt in custodiamque traditi: item ad car- 
ceres deducti, senibus vel lectica vectis, integri canonicorum 
ordines; sacerdotes aliique e populo in compitis viarum, in foris 
plateisque, e regione aedium sacrarum, immisericorditer caesi sunt. 
Utinam qui tot tantorumque culpam praestant facinorum, tandem 
aliquando resipiscant et ad Dei misericordiam paenitendo flen- 
doque confugiant: quam quidem nobilissimam filios Nostros inique 
caesos ultionem ab interfectoribus coram Deo petere, habemus 
persuasissimum. 

Iam nune consentaneum ducimus, Venerabiles Fratres, deli- 
bando exponere quemadmodum episcopi, sacerdotes et fideles e 
Mexico ascenderint ex adverso atque opposuerint murum pro 
domo Israel, et steterint in proelio. * 

Dubitandum profecto non erat quin Mexicani Antistites 
omnia uno consensu experirentur quae in se essent, ut libertati 
dignitatique Ecclesiae prospicerent. Atque primum, data ad 
populum communiter epistula, postquam facile evicerunt, cle- 
rum placide semper, itemque prudenter ac patienter cum reipu- 
blicae gubernatoribus egisse et leges minus aequas animis vel 
remissioribus tolerasse, enucleatis de divina Ecclesiae constitu- 
tione doctrinis, fideles monuerunt, ita in catholica religione esse 
perseverandum, ut « obedire... Deo, magis quam hominibus » * 
oporteret quotiescumque leges iniungebantur, cum ab ipsa legis 
notione et nomine alienae, tum ipsi Ecclesiae constitutioni vitaeque 
repugnantes. Post infestam autem legem a reipublicae Praeside pro- 

mulgatam, per communes alteras expostulationis litteras, haec edi- 
xere: talem legem accipere idem esse atque addicere Ecclesiam et 
quasi mancipio dare Civitatis rectoribus, quos, ceteroqui, planum 
erat minime ab incepto destituros; malle se a publica ministerii 
sacri perfunctione abstinere; divinum igitur cultum, quisine ulla sa- 
cerdotum opera haberi non posset, in omnibus suarum dioecesium 
templis, ab die mensis Iulii postremo — quo die lex illa valitura 
foret — esse omnino intermittendum. Cum autem gubernatores 
iussissent, aedes sacras ubique laicis custodiendas committi, 
quos municipii praeses delecturus esset, sed nullo pacto iis tradi 
qui ab episcopis sacerdotibusve aut nominarentur aut designa- 
rentur, earum possessione aedium ab ecclesiasticis tum ad civiles 
magistratus translata, paene ubique episcopi interdixerunt fide- 
libus, ne electionem de se a civili magistratu factam acciperent, 
neve in ea templa, quae in potestate Ecclesiae esse desiissent, 
ingrederentur; alicubi vero, pro locorum rerumque varietate, 
aliter consultum est. —- Attamen ne putetis, Venerabiles Fratres, 
Mexicanos Antistites, si qua ad temperandos animos concordiam- 
que conciliandam idonea sibi data est opportunitas et commoditas, 
hance posthabuisse, quantumvis bono aliquo de exitu subdiffide- 
rent, immo potius desperarent. Constat enim, qui in urbe Mexico 
Antistites conlegarum suorum quasi procuratores haberi queunt, 
perhumanas eos officiosasque ad Praesidem reipublicae dedisse 
pro Episcopo Huejutilensi litteras, qui, indignum in modum magno- 
que militum comitatu, captivus in urbem, quam vulgo Pachuca 
nuncupant, deductus erat; at non minus in comperto est, ipsum 
iracunde odioseque rescripsisse. Egregii autem quidam viri, pacis 
studiosi, cum se sponte interposuissent, ut idem Praeses cum Ar- 
chiepiscopo Moreliensi et Episcopo Tabasquensi colloqui vellet, 
diu multumque de rebus gravissimis, nullo quidem successu atque 
eventu, utrimque disputatum est. Mox deliberavere episcopi, 
utrum a Consilio Publico legibus ferendis abrogationem earum le- 
gum exposcerent quae Ecclesiae iuribus adversarentur, an potius, 
quemadmodum antea, patienter, seu passive, ut aiunt, resi- 
sterent: non una enim de causa, eiusmodi rogationem prae- 

ferendo, acturi nequiquam sibi videbantur. Obtulerunt tamen 
supplicem libellum, a catholicis viris in iure peritissimis sapienter 
elucubratum et a se diligenter perpensum: cui quidem episcopali 
petitioni, curé sodalium e Foedere libertati religiosae vindicandae, 
de quo paulo post dicemus, plurimorum ex utroque sexu civium 
assensus scripto datus accessit. Quid vero futurum esset, episcopi 
recte prospexerant; nam Conventus nationis libellum sibi propo- 
situm, cunctis suffragiis, uno tantum excepto, idcirco reiecit 
quia episcopi personé iuridic&é, ut aiunt, destituti essent, ad 
Romanum Pontificem confugissent et leges nationis agnoscere 
noluissent. Iam quid fuit sacris Pastoribus reliquum, nisi ut 
decernerent, nihil in sua, nihil in populi agendi ratione ante immu- 
tatum iri quam iniquae leges delerentur? Graviora quidem Foede- 
ratarum Civitatum rectores, sua abutentes potestate et mirabili 
civium patientia, Mexicano clero populoque minitentur; verum 
quo pacto superes ac devincas homines quasvis acerbitates ferre 
paratos modo ne talis compositio fiat, unde catholicae libertatis 
causa detrimenti aliquid accipiat? 

Praeclaram, ceteroqui, Antistitum constantiam sacerdotes, 
molestas per conflictionis vices, mirifice imitati sunt atque in se 
rettulere: quorum egregia virtutum exempla, unde maxima Nobis 
solacii vis obtigit, coram universo catholico orbe et proponimus 
et dilaudamus « quia digni sunt ».' Quo in genere cum cogitamus 
— etsi omnes in Mexico artes adhibitae sunt, atque huc conatus 
quoque vexationesque adversariorum pertinuere potissimum, ut 
clerus ac populus ab sacra hierarchia et ab hac Apostolica Sede 
deficeret - tamen ex omnibus sacerdotibus, qui ad quattuor 
milia illic numerantur, dumtaxat unum vel alterum ab officio 
misere descivisse, nihil non videmur de Mexicano clero sperare 
Nos posse. Qui quidem sacrorum administri arctissime inter se 
cohaerere et Praesulum suorum iussis reverenter libenterque 
obtemperare, quamvis id fieri sine gravi iactura plerumque non 
possit; iidem de sacro ministerio vivere et, cum inopes sint nec 
habeat, unde ipsos sustentet, Ecclesia, paupertatem egestatem- 

' Apoc., III, 4. 

que suam fortiter perferre; privatim litare; spiritualibus chri- 
stifidelium necessitatibus pro viribus consulere et pietatis alere 
atque excitare in omnibus circum se ignem; exemplo praeterea, 
consiliis hortationibusque, popularium suorum cum habitum men- 
tis altius evehere, tum animos confirmare ad patienter perseve- 
randum. Ecquis igitur miretur, in sacerdotes inimicorum iram 
ac rabiem primo ac praecipue conversam? Illi vero, si quando 
oportuit, et carcerem et ipsam mortem, sereno vultu strenuisque 
animis, oppetere non dubitarunt. — Quod autem diebus proxime 
superioribus nuntiatum est, id profecto et ab iniquis ipsis, quas 
memoravimus, legibus abhorret et maxima cum impietate con- 
iungitur; in sacerdotes enim, cum domi suae vel alienae perli- 
tant, fit ex improviso impetus, Eucharistia sanctissima turpiter 
violatur, iidemque sacrorum administri ad carcerem dedu- 
cuntur. 

Nec unquam de animosis e Mexico fidelibus satis praedicabi- 
mus, qui probe intellexerunt, quantopere sua intersit, ut catho- 
lica ea natio in rebus sanctissimis ac gravissimis — quales sunt 
Dei cultus, Ecclesiae libertas aeternaeque animarum salutis procu- 
ratio —a paucorum arbitrio atque audacia non pendeat, sed 
iustis legibus, cum naturali et divino cumque ecclesiastico iure 
congruentibus, tandem, Dei benignitate, regatur. 

Praeconium vero omnino singulare sodalitatibus catholicis 
tribuimus, quae in praesenti discrimine quasi praesidiariae legio- 
nes clero adsunt. Etenim earum socii, quantum in se est, non 
modo alendis sacerdotibus ac sustentandis consulunt, sed etiam 
in aedes sacras advigilant, pueros ad christianam doctrinam insti- 
tuunt, et, veluti excubiae, cavent, sacerdotes monendo, ne quis 
eorum praesidio destituatur. Haec quidem in universum: verum- 
tamen de praecipuis eiusmodi sodalitatibus aliquid attingere 
volumus, ut singulae sciant, se a Iesu Christi Vicario probari 
laudarique vehementer. Atque ut rem ingrediamur, Societas 
Equitum Columbi, quae, ad totam rempublicam pertinens, ex 
actuosis operosisque viris feliciter constat, qui usu rerum, aperta 
fidei professione studioque Ecclesiae adiuvandae valde commen- 

dantur, incepta praesertim duo provehit, praesens in tempus 
opportuna quam maxime: dicimus sodalitatem patrumfamilias 
e tota natione, quorum est cum filios suos catholice educere, tum 
ius repetere christianis parentibus proprium subolis libere insti- 
tuendae et, siquidem ea publicas scholas celebret, doctrina sacré 
recte ac plene imbuendae; dicimus Foedus religiosae libertati 
vindicandae, tum denique conditum, cum ingentem malorum 
molem rei catholicae illic impendere luce clarius apparuit. Eius- 
modi autem Foedus, in omnem nationem cum sit propagatum, 
in hoe socii concorditer assidueque elaborant, ut e catholicis 
omnibus unam veluti aciem ordinando instruendoque solidissi- 
mam, adversariis opponant. Haud secus ac Columbi Equites, 
praeclare de Ecclesia patriaque sua meritae sunt et merentur soda- 
litates aliae duae, quibus, pro instituto suo, actionis catholicae 
socialis, ut aiunt, cura est peculiaris: scilicet Societas Catholica 
Iuventutis Mexicanae et Unio seu Consociatio Catholica Matro- 
narum Mexicanarum. Utraque enim sodalitas, praeter ea quae 
sunt uniuscuiusque propria, coepta Foederis libertati religiosae 
vindicandae, quod memoravimus, efficit atque efficienda ubivis 
curat. In quo singula persequi non attinet: unum ad vos afferre 
placet, Venerabiles Fratres, omnes socios sociasve earum sodali- 
tatum adeo vacare metu, ut non tam refugiant quam quaerant 
pericula, tum vero gaudeant, cum aliquid acerbitatum ab hostibus 
patiuntur. O spectaculum pulcherrimum, mundo datum et angelis 
et hominibus: o rem aeternitatis praeconio celebrandam. Etenim, 
quemadmodum iam supra tetigimus, satis multi, seu Equites Co- 
lumbi seu Foederis moderatores seu matronae seu iuvenes in 
vincula coniici, per vias cum militum caterva educi, in immundas 
custodias includi, duriter haberi, poenis mulctisque affici. Immo 
etiam, Venerabiles Fratres, ex iis adulescentibus iuvenibusque 
nonnulli — lacrimas continere vix possumus — coronam preca- 
toriam manu gestantes succlamantesque Christo Regi, mortem 
libenter occubuere; virginibus nostris, in custodiam traditis, 
indignissimae illatae sunt iniuriae, idque de industria pervul- 
gatum ad ceteras ab officio deterrendas. 

Quando, Venerabiles Fratres, benignissimus Deus sit hisce 
aerumnis modum ac finem impositurus, coniicere et vel cogita- 
tione providere nemo potest: hoc unum scimus, tandem aliquando 
fore ut Mexicana Ecclesia ab hac invidiarum procella conquiescat, 
quia, ut divina docent oracula, «non est sapientia, non est pru- 
dentia, non est consilium contra Dominum »,‘ et adversus 
immaculatam Christi Sponsam «portae inferi non praevale- 
bunt ». 

Nata profecto ad immortalitatem Ecclesia, ab die Penteco- 
stes, quo die, Paracliti luminibus donisque locupletata, e Caena- 
culi recessu primum in lucem celebritatemque hominum egressa 
est, quid fecit aliud, viginti horum saeculorum spatio univer- 
sasque inter gentes, nisi, ad Conditoris sui exemplum, « pertransiit 
benefaciendo »? * Quae quidem omne genus beneficia amorem 
omnium Ecclesiae conciliare debuerunt; at contra factum est, 
quemadmodum, ceteroqui, divinus ipse Magister clarissime prae- 
nuntiaverat.* Petriana igitur navicula aliquando, secundis ven- 
tis, cursum mirifice glorioseque tenuit, aliquando fluctibus ob- 
rui ac paene demergi visa est: verum, nonne a divino illo nauta 
gubernatur, qui, opportuno tempore, ventorum fluctuumque iras 
sedabit? Vexationes autem, quibus catholicum nomen cruciatur, 
Christus, qui omnia unus potest, Ecclesiae utilitatibus servire 
iubet: « Hoc enim — Hilario teste — Ecclesiae proprium est, ut 
tune vincat, cum laeditur, tunc intelligatur cum arguitur, tune 
obtineat cum deseritur ». ° 

Quodsi ii omnes, quotquot, qua late Mexicana respublica 
patet, in fratres civesque suos saeviunt, nullo de crimine, nisi de 
servatis Dei legibus, reos, patriae suae res gestas, mente a prae- 
iudicatis opinionibus vacua, attente recolerent et considerarent, 
facere quidem non possent, quin agnoscerent ac faterentur, quic- 

quid in patria ipsa sua est civilis cultus atque humanitatis, quic- 
quid boni, quicquid pulchri, ab Ecclesia esse sine ulla dubitatione 
profectum. Nemo enim ignorat, ordinata primum ibidem chri- 
stianorum consortione, sacerdotes et religiosos praesertim viros, 
qui in praesenti tam ingrate tamque acerbe habentur atque exa- 
gitantur, etsi magnis praepediti difficultatibus, quas hine coloni 
nimia auri cupiditate abrepti, illinc feri adhuc indigenae strue- 
rent ac facesserent, Summo tamen labore effecisse, ut cum divini 
cultus splendor catholicaeque fidei beneficia, tum caritatis opera 
atque instituta, tum denique ludi et scholae incolis ad litteras, ad 
sacras profanasque disciplinas, ad liberales operosasque artes 
excolendis, in tanta illa terrarum amplitudine abundarent. 

Restat, Venerabiles Fratres, ut Dominam Nostram Mariam 
Guadalupensem, caelestem Mexicanae nationis Patronam, implo- 
remus ac rogemus, velit, oblitteratis iniuriis sibi quoque inustis, 
populo suo pacis concordiaeque munera impetrando restituere: 
sin autem, arcano Dei consilio, optatissimus ille dies longius 
adhuc absit, Mexicanorum fidelium animos et solaciis omnibus 
compleat et ad propugnandum pro sua profitendae religionis 
libertate confirmet. 

Divinarum interea gratiarum auspicem et paternae benevo- 
lentiae Nostrae testem, vobis, Venerabiles Fratres, iis potissi- 
mum qui Mexicanas dioeceses moderantur, et universo clero 
populoque vestro apostolicam benedictionem peramanter imper- 
timus. 

Datum Romae apud Sanctum Petrum, die xvIII mensis novem- 
bris anno MDCCCCXXVI, Pontificatus Nostri quinto. 

MOTU PROPRIO 


DE MUSEO MISSIONALI ETHNOLOGICO CONSTITUENDO 


PIUS PP. XI 


Quoniam tam praeclara fidei atque apostolici studii docu- 
menta, ad Vaticanas aedes superiore anno in omnium conspectu 
exposita, non modo hominibus quam plurimis admirationem 
moverunt, sed etiam Sacrarum Missionum alumnis discendarum 
rerum copiam fructuose suppeditarunt, idcirco opportunum duxi- 
mus eadem diligentissime asservari, ne exacto Missionalis, ut 
aiunt, Expositionis tempore, distraherentur ac dissiparentur. 
Quapropter in Nostris ad Lateranum Aedibus maximam eorum 
documentorum partem matura deliberatione colligi iussimus, ita 
quidem, ut duobus quae iam exstant rerum christianarum profa- 
narumque museis tertium accedat, Museum nempe Missionale 
Ethnologicum, ubi et res maioris ponderis, quae iam in Vaticana 
Expositione propositae ad spectandum sunt, ordinatae perma- 
neant, et aliae id genus collocentur, quibus, ut vehementer cupi- 
mus, data opportunitate, Museum ipsum in posterum ornandum 
instruendumque curabimus. Quo autem dignior Museo novensili 
in Lateranensibus Aedibus appararetur sedes, constituimus ut 
quod inibi erat paroeciarum Urbis tabularium, in illam Porticum 
Basilicae Vaticanae continentem, quae a Carolo Magno nuncu- 
patur, transferretur atque in eadem, ad recentiorem tabulario- 
rum ordinandorum rationem aptioremque rerum tuitionem ap- 
prime accommodata, disponeretur. Itaque restauratis ornatisque 
Lateranensis tabularii locis, Motu proprio decernimus, ut eadem 
loca in posterum Missionali Museo Ethnologico assignentur huius- 
que sedes propria fiant. Quod vero ad trium Museorum conserva- 


tionem spectat, ob locorum longinquitatem peculiaresque, quae 
inde oriuntur, necessitates, visum est Nobis opportunum, ut, 
quamvis Musea ipsa auctoritati et administrationi, quibus regun- 

tur Pontificia Musea, subiciantur, tamen curae demandentur 
cuiusdam proprii virorum Consilii, e quo erunt: 

I. Antistes a secretis pro tempore Sacrae Congregationis Pro- 
pagandae Fidei, qui eidem Consilio praesidebit; 

II. Moderator pro tempore Pontificiorum Museorum et Pina- 
cothecarum; 

III. Vir qui ad scientiarum normam Museum Missionale 
Ethnologicum moderatur; 

IV. Administrator Museorum Lateranensium, qui secretarii 
munere fungetur, cuiusque erit ea omnia, quae a Consilio statuta 
et a Pontifice Summo approbata fuerint, ad effectum deducere; 

V. Quando autem ad suffragia ferenda erit deveniendum, si 
paria suffragia fuerint, ea pars praevaleat, e qua Praeses erit. 

Hisce statutis rebus, equidem ex toto animo ominamur ut, 
quemadmodum, Anni Sancti decursu, Missionalium rerum Exhi- 
bitio eo spectavit ut in conspectu omnium clarissima apostola- 
tus civilisque cultus opera proponeret, ita per Museum Missionale 
Ethnologicum, quod nobilissimum huiusmodi consilium perpetuo 
persequetur, labores eorum omnium illustrentur qui, ad expedi- 
tiones sacras tam alacri studio incumbentes, Dei gloriam eius- 
demque regnum in terris amplificare contendunt. 

Datum Romae apud Sanctum Petrum, die XII mensis novem- 
bris, anno MDCCCCXXVI, Pontificatus Nostri quinto. 

LITTERAE APOSTOLICAE 


I 


TILULUS ET PRIVILEGIA BASILICAE MINORIS CONFERUNTUR ECCLESIAE PA- 
ROECIALI SS. PETRI ET PAULI IN CIVITATE WORMATIA DIOECESIS MOGUN- 


TINAE. 
PIUS PP. XI 


Ad perpetuam rei memoriam. — Praepositus parochus ad Sanctorum 
Petri ac Pauli in civitate Wormatia dioecesis Moguntinae, una cum curio- 
nibus aliarum eiusdem civitatis paroeciarum S. Martini, Sanctae Mariae 
Virginis, et Sanctae Mariae Coronae Caeli, supplices Nobis preces adhi- 
buit, ut, ob memoriam veteris ecclesiae cathedralis SS. Petri ac Pauli, 
quae, saeculo duodevicesimo, magnae rerum perturbationis Gallicae caussa, 
suppressa, nunc dioecesi Moguntinae unita est, concedere velimus eidem 
paroeciali ecclesiae SS. Petri ac Pauli titulum et privilegia, quae Basilicis 
huius Almae Urbis Nostrae minoribus de iure competunt. Edocemur quidem 
@ memoratis in hunc annum MDCCCCXxXv incidere nonum saecularem annum 
a morte piissimi viri Burchardi Wormatiensium Episcopi, qui tum ecclesiae 
SS. Apostolorum Petri ac Pauli, tum eiusdem quoque ex magna parte 
civitatis Wormatiae aedificator exstitit. Summopere decet propterea ali- 
quibus sollemnibus caeremoniis centenarium hunc recursum celebrare 
urbe in illa, quae, cum fuerit per plura saecula sedes episcopalis, cuius 
tanta in ecclesiastica historia exstant vestigia, doctis sanctisque praesu- 
libus ornata est, quos inter non immerito idem episcopus Burchardus 
accenseri debet. Nil mirum itaque si eorundem, quos memoravimus, vota 
etiam Moguntinus Episcopus non modo Nobis commendet, sed, grati 
animi caussa erga decessores in sede olim cathedrali Wormatiae, amplissi- 
mum quoque suum addat suffragium. His omnibus igitur perpensis, attenta 
etiam eiusdem Sanctorum Petri ac Pauli Apostolorum ecclesiae antiqui- 
tate, amplitudine et haud parum laudata pulchritudine, huiusmodi suppli- 
cationibus adnuendum benigne existimavimus; atque id, quod a Nobis 
petitur, eo libentius concedere decrevimus, quod illa in ecclesia, iam Aposto- 
licis privilegiis atque indulgentiis ditata, relliquiae Sanctorum insignes 
adserventur, divinique cultus cum decore ac debita sollemnitate actiones 
peragantur. Quapropter, auditis venerabilibus fratribus Nostris Sanctae 
Romanae Ecclesiae Cardinalibus Sacrorum Rituum Congregationi prae- 
positis, Apostolica Nostra auctoritate, praesentium Litterarum tenore, 

singulari supradicti anni saecularis noni ab obitu Burchardi Episcopi 
oceasione, Wormatiae curiones, clerum, civesque perspicuae voluntatis 
Nostrae significatione prosequi volentes, Sanctorum Petri ac Pauli Apo- 
stolorum ecclesiam, olim cathedralem Wormatiae, in dioecesi Moguntina, 
titulo ac dignitate Basilicae minoris perpetuum in modum augemus, illique 
omnia et singula conferimus iura, privilegia, praerogativas, honores, in- 
dulta, quae minoribus Almae huius Urbis Basilicis de iure competunt. 

Haec statuimus, decernentes praesentes Litteras firmas, validas atque 
efficaces semper exstare ac permanere; suosque plenos atque integros effe- 
ctus sortiri atque obtinere; illique ecclesiae SS. Petri ac Pauli Apostolorum 
in civitate Wormatia plenissime suffragari; sicque rite iudicandum esse 
ac definiendum, irritumque ex nunc et inane fieri si quidquam secus super 
his, a quoquam, auctoritate qualibet, scienter vel ignoranter attentari 
contigerit. Contrariis non obstantibus quibuslibet. 

Datum Romae, apud Sanctum Petrum, sub anulo Piscatoris, die xxvi 
mensis februarii anno MDCCCCXXV, Pontificatus Nostri quarto. 


P. Card. GASPARRI, a Secretis Status. 


II 


REGIO EPIRI GRAECI AB ARCHIDIOECESI DYRRACHIENSI SEPARATUR ET AR- 
CHIDIOECESI CORCYRENSI, ZACYNTHEN. ET CEPHALONIEN. ADIUNGITUR. 


PIUS PP. XI 


Ad futuram rei memoriam. — Quae rei sacrae procurationi melius 
gerendae faciant, ea ut sollicito studio exsequamur Nos admonet supremi 
apostolatus officium, quo in terris fungimur. Iamvero cum territorium archi- 
dioecesis Dyrrachiensis regionem Epiri adhuc complectatur, quae regio, 
sub civili Graecorum ditione posita, haud facile ab Ordinario Dyrrachiensi 
potest gubernari, peropportunum visum est Nobis eandem regionem a 
dicta archidioecesi segregare et alicui dioecesi in Graecia exsistenti regen- 
dam committere. Conlatis itaque consiliis cum VV. FF. NN. Sanctae Roma- 
nae Ecclesiae Cardinalibus negotiis Propagandae Fidei praepositis, omni- 
busque rei momentis diligenter perpensis, regionem hance Epiri Graeei ab 
archidioecesi Dyrrachiensi seiunctam, archidioecesi Corcyrensi, Zacyn- 
thensi et Cephaloniensi adnectendam esse existimavimus. Quae cum ita 
sint, motu proprio atque ex certa scientia et matura deliberatione Nostris 
deque apostolicae Nostrae potestatis plenitudine, praesentium tenore, Epiri 


Acta, vol. XVIII, n. 12. — 1-12-9296. 32 


» 
|_| 


482 Acta Apostolicae Sedis - Commentarium O ficiale 


Graeci regionem ab archidioecesi Dyrrachiensi dismembramus sive sepa- 
ramus, eandemque, ita separatam, archidioecesi Corcyrensi, Zacynthensi 
et Cephaloniensi, eadem Nostra auctoritate similiter per praesentes addi- 
mus atque adnectimus. 

Haec statuimus, edicimus, decernentes praesentes Litteras firmas, 
validas atque efficaces semper exstare ac permanere; suosque plenos atque 
integros effectus sortiri atque obtinere; illisque ad quos pertinent, sive 
pertinere poterunt, nunc et in posterum amplissime suffragari; sicque 
rite iudicandum ac definiendum esse, irritumque ex nunc et inane fieri, 
si quidquam secus super his, a quovis, auctoritate qualibet, scienter sive 
ignoranter attentari contigerit. Non obstantibus contrariis quibuscumque. 

Datum Romae apud Sanctum Petrum, sub anulo Piscatoris, die x men- 
sis martii, anno MDCCCCXXVI, Pontificatus Nostri quinto. 


P. Card. GASPARRI, a Secretus Status. 


III 


URBS « MONASTIR » CUM CONTINENTI REGIONE A VICARIATU APOSTOLICO 
CONSTANTINOPOLITANO SEPARATUR ET DIOECESI SCOPIENSI ADIUNGITUR. 


PIUS PP. XI 


Ad futuram rei memoriam. — Admonet supremi munus Apostolatus, 
quo divinitus in terris fungimur, ut, omnibus disiectis impedimentis, ad 
rei sacrae procurationem viam magis aptam facilemque sternamus. Iam- 
vero cum regio circa urbem Monastir vulgo appellatam, intra limites 
civiles Regni Iugoslavorum posita, adhuc ad vicariatum apostolicum Con- 
stantinopolitanum pertineat, atque a sede ipsius Vicarii Apostolici longius 
distet, quam ut apte queat ab eodem Ordinario gubernari, opportunum 
visum est Nobis aliquid prudenter decernere huic incommodo removendo. 
Collatis itaque consiliis cum VV. FF. NN. Sanctae Romanae Ecclesiae 
Cardinalibus negotiis Propagandae Fidei praepositis, omnibusque rei mo- 
mentis attento ac sedulo studio perpensis, dictam regionem apud urbem 
Monastir a vicariatu apostolico Constantinopolitano segregandam, atque 
dioecesi finitimae Scopiensi adnectendam esse existimavimus. Quae cum 
ita sint, motu proprio atque ex certa scientia et matura deliberatione 
Nostris, deque apostolicae Nostrae potestatis plenitudine, praesentium te- 
nore, regionem apud Monastir urbem intra limites civiles Regni Iugosla- 
vorum positam, a vicariatu apostolico Constantinopolitano dismembra- 

mus sive separamus, eandemque sic separatam dioecesi Scopiensi, eadem 
Nostra auctoritate apostolica, similiterque per praesentes adiungimus sive 
adnectimus. 

Haec statuimus, edicimus, decernentes praesentes Literas firmas, vali- 
das, atque efficaces iugiter exstare, ac permanere; suosque plenos atque 
integros effectus sortiri, atque obtinere; illisque ad quos pertinent, sive 
pertinere poterunt, nunc et in posterum amplissime suffragari, sicque rite 
iudicandum atque definiendum esse, irritumque ex nunc et inane fieri, si 
quidquam secus super his, a quovis, auctoritate qualibet, scienter sive 
ignoranter attentari contigerit. Non obstantibus contrariis quibuscumque. 

Datum Romae apud Sanctum Petrum, sub anulo Piscatoris, die xvI 
mensis martii, anno MDCCCCXXVI, Pontificatus Nostri quinto. 


P. Card. GASPARRI, a Secretis Status. 


IV 


MACEDONIA GRAECA ET THRACIA GRAECA A VICARIATU APOSTOLICO CON- 
STANTINOPOLITANO SEGREGATAE, IUNCTA THESSALICA REGIONE CUM 
INSULIS ADIACENTIBUS, QUAE DE DITIONE DELEGATI APOSTOLICI ERAT, 
IN VICARIATUM APOSTOLICUM THESSALONICENSEM ERIGUNTUR. 


PIUS PP. XI 


Ad futuram rei memoriam. —In sublimi Principis Apostolorum Ca- 
thedra divinitus collocatis, Nobis antiquius nihil est, quam ut ea omnia 
sedulo studio praestemus, quae catholico nomini aeternaeque fidelium saluti 
bene, prospere ac feliciter videantur eventura. Iamvero cum Macedonia 
et Thracia regiones adhuc sint sub Vicarii Apostolici Constantinopolitani 
regimine positae, et ab ipsius Vicarii Apostolici sede distent longius, quam 
ut in illis terris commorantibus catholicis idem Vicarius sollicite adesse 
queat, peropportunum Nobis visum est dictas regiones a vicariatu Constan- 
tinopolitano segregare, atque in novam Missionem sui iuris ad normam 
sacrorum canonum erigere. Collatis itaque consiliis cum VV. FF. NN. 
Sanctae Romanae Ecclesiae Cardinalibus negotiis Propagandae Fidei 
praepositis, omnibusque rei momentis mature perpensis, haec quae infra- 
seripta sunt, decernenda existimavimus. Nimirum motu proprio atque ex 
certa scientia, et matura deliberatione Nostris deque apostolicae Nostrae 
potestatis plenitudine, praesentium tenore, Macedoniam Graecam, et 
Thraciam Graecam a vicariatu apostolico Constantinopolitano seiungimus; 

atque, iisdem addita Thessalica regione, quae adhuc a Delegato Aposto- 
lico Graeciae administratur, ad normam Apostolicarum Litterarum Pasto- 
ralis Officit sub anulo Piscatoris obsignatarum a rec. me. Gregorio PP, XVI, 
Nostro Praedecessore, nec non additis insulis Thaso, Lemno, Samothracia 
et Bozdaba in mari Aegaeo, intra limites civiles ditionis Graecorum positis, 
in vicariatum apostolicum sui iuris erigimus; ipsumque novum vicariatum 
ita erectum atque efformatum vicariatum apostolicum Thessalonicensem 
denominamus. 

Haec statuimus, edicimus, decernentes praesentes Literas, firmas, 
validas atque efficaces semper exstare ac permanere; suosque plenos atque 
integros effectus sortiri atque obtinere; illisque ad quos pertinent, sive 
pertinere poterunt, nunc et in posterum amplissime suffragari, sicque rite 
iudicandum esse ac definiendum, irritumque ex nunc et inane fieri, si quid- 
quam secus super his, a quovis, auctoritate qualibet, scienter sive ignoranter 
attentari contigerit. Non obstantibus contrariis quibuscumque. 

Datum Romae apud Sanctum Petrum, sub anulo Piscatoris, die xvuI 
mensis martii, anno MDCCCCXXVI, Pontificatus Nostri quinto. 


P. Card. GASPARRI, a Secretis Status. 


REGIO PELOPONNESUS CUM INSULA CYTHERA A DELEGATIONE APOSTOLICA 
GRAECIAE SEPARATUR ET ARCHIDIOECESI ATHENIENSI DEFINITIVE AGGRE- 
GATUR. 

PIUS PP. XI 
Ad futuram rei memoriam. — Quae catholico nomini aeternaeque 
fidelium saluti bene prospere ac feliciter eveniant, ea ut mature praestemus, 

Nos admonet supremi Apostolatus officium, quo in terris fungimur. Iam- 

vero cum regio Graeciae, quae Peloponnesus audit, nec non insula Cythera 

ad normam Apostolicarum Litterarum Pastoralis officit sub Piscatoris 
anulo obsignatarum, a fel. rec. Gregorio PP. XVI, Nostro Praedecessore, 
adhuc a Delegato Apostolico Graeciae administrentur, nec ullius dioeceseos 
in Graecia exsistentis sint partes, opportunum duximus regiones easdem, 
firmiore ratione, ad normam Codicis canonici iuris stabilire. Collatis itaque 
consiliis cum VV. FF. NN. Sanctae Romanae Ecclesiae Cardinalibus nego- 
tiis Propagandae Fidei praepositis, omnibusque rei momentis attento ac 
sedulo studio perpensis, in eam sententiam devenimus, ut enunciatae regio- 
nes archidioecesi Atheniensi definitiva ratione tribuantur. Quae cum ita 
sint, motu proprio atque ex certa scientia et matura deliberatione Nostris 

deque Apostolicae Nostrae potestatis plenitudine, praesentium tenore, 
Peloponnesum et Cytheram insulam, ad normam canonici iuris Codicis 
archidioecesi Atheniensi definitive aggregamus. 

Haec statuimus, edicimus, decernentes praesentes Litteras firmas, 
validas atque efficaces semper exstare ac permanere, suosque plenos atque 
integros effectus sortiri atque obtinere; illisque ad quos spectant, sive spe- 
ctare poterunt, nunc et in posterum amplissime suffragari; sicque rite 
iudicandum esse ac definiendum, irritumque ex nunc et inane fieri, si 
quidquam secus super his, a quovis, auctoritate qualibet, scienter sive 
ignoranter attentari contigerit. Non obstantibus contrariis quibuscumque. 

Datum Romae apud Sanctum Petrum, sub anulo Piscatoris, die xvi 
mensis martii, anno MDCCCCXXVI, Pontificatus Nostri quinto. 


P. Card. GASPARRI, a Secretis Status. 


VI 


DISTRACTO TERRITORIO E VICARIATU APOSTOLICO DE TAYNANFU, ERIGITUR 
VICARIATUS APOSTOLICUS DE FENYANG IN SINIS, AC CURIS CLERI INDI- 
GENAE CONCREDITUR. 


PIUS PP. XI 


Ad futuram rei memoriam. — In omnes vel longo terrarum marisque 
tractu seiunctas christiani orbis regiones ex hac Divi Petri Apostolorum 
Principis Cathedra, quam divinitus obtinemus, sublimi tamquam e specula 
oculos mentis Nostrae convertimus, et quae rei sacrae procurationi ibidem 
melius gerendae expedire videantur, auctoritate Nostra apostolica decer- 
nere maturamus. Iamvero cum venerabilis frater Agapitus Fiorentini, 
Episcopus titularis Rusaditanus et Vicarius Apostolicus de Taynanfu, 
enixis Nos precibus flagitaverit ut, ad incrementum religionis et maius 
animarum bonum, per dismembrationem nimis ampli sui vicariatus de 
Taynanfu novus apostolicus vicariatus erigeretur, qui clero committeretur 
indigenae: Nos, collatis consiliis cum venerabilibus fratribus Nostris Sanctae 
Romanae Ecclesiae Cardinalibus negotiis Propagandae Fidei praepositis, 
attenta commendatione venerabilis fratris Celsi Costantini, Archiepi- 
scopi titulo Theodosiensis, Delegati Apostolici in Sinis, omnibusque rei mo- 
mentis attente perpensis, praelaudati Praesulis votis annuendum, atque 
haec, quae sequuntur, decernenda esse existimavimus. Nimirum motu 
proprio, atque ex certa scientia et matura deliberatione Nostris, deque 
apostolicae Nostrae potestatis plenitudine, praesentium tenore, territo- 

rium quod civiles subpraefecturas de Fenyang, Siaoyi, Kihsien, Pingyao, 
Wenhsue, Kiaocheng, Tsinglo, Kolan, Hinghsien, Lanhsien, Fangshan, 
Linhsien, Lishih, Chungyang, et Shihlo complectitur, a vicariatu aposto- 
lico de Taynanfu seiungimus: idemque territorium sic per Nos seiunctum, 
sive dismembratum, erigimus in novum apostolicum vicariatum, cui nomen 
facimus de Fenyang, eundemque indigenae cleri curis tradimus. 

Haec mandamus, edicimus, decernentes praesentes Litteras firmas, 
validas atque efficaces semper exstare ac permanere; suosque plenos atque 
integros effectus sortiri atque obtinere; illisque ad quos pertinent, sive 
pertinere poterunt, amplissime suffragari; sicque rite iudicandum esse ac 
definiendum; irritumque ex nunc et inane fieri, si quidquam secus, super 
his, a quovis, auctoritate qualibet, scienter sive ignoranter attentari conti- 
gerit. Non obstantibus contrariis quibuscumque. 

Datum Romae, apud Sanctum Petrum, sub anulo Piscatoris, die 
XII mensis maii anno MDCCCCXXvVI, Pontificatus Nostri quinto. 


P. Card. GASPARRI, a Secretis Status. 


vil 


EX DISMEMBRATIONE VICARIATUS APOSTOLICI DE TAYNANFU ERIGITUR IN 
SINIS PRAEFECTURA APOSTOLICA DE SHOHCHOW. 


PIUS PP. XI 


Ad futuram rei memoriam. — Cum Nobis divinitus sit universi chri- 
stiani gregis cura commissa, Nostri muneris partes esse ducimus, etiam 
erga sacros Pastores mentis Nostrae oculos convertere, eaque decernere, 
quae opportuna magis videantur, ut iidem concreditas oves ad secura 
salutis pascua adducere valeant. Iamvero cum vicariatus apostolicus de 
Taynanfu, amplitudine territorii et catholicorum numero conspicuus, 
regionem amplectatur de Shohchow, quae, fidelium numero in dies percre- 
bescente, peculiarem curam, quoad spirituales populi necessitates, requirere 
videtur; atque Vicarius Apostolicus hodiernus enixis precibus flagitaverit, ut 
ipsa regio de Shohchow e vicariatu de Taynanfu detracta, in peculiarem apo- 
stolicam praefecturam erigeretur: Nos, collatis consiliis cum venerabilibus 
fratribus Nostris Sanctae Romanae Ecclesiae Cardinalibus negotiis Propa- 
gandae Fidei praepositis, praehabito favorabili voto venerabilis fratris 
Celsi Costantini, Archiepiscopi titulo Theodosiensis et Delegati Apostolici 
in Sinis, omnibusque rei momentis sedulo studio perpensis, enunciati Vicarii 
Apostolici votis benigne concedendum existimavimus. Quae cum ita sint, 

motu proprio, atque ex certa scientia et matura deliberatione Nostris, 
deque apostolicae Nostrae potestatis plenitudine, praesentium tenore, 
territorium quod complectitur civiles sub-praefecturas de Shohchow, Tso- 
yun, Fansze, Hwayen, Shanyin, Jinchow, Taichow, Sopingfu, Pinglu, 
Shenchih, Ningwu, Pienkwan, Wuchai, Hoku et Paotehchow, a vicariatu 
apostolico de Taynanfu separamus sive dismembramus, idemque terri- 
torium, ita seiunctum sive dismembratum, in praefecturam apostolicam 
erigimus, ipsamque sic noviter erectam praefecturam, cui nomen facimus 
de Shohchow, Patrum Ordinis Minorum Bavaricae Provinciae curis com- 
mittimus. 

Haec mandamus, edicimus, decernentes praesentes Litteras firmas vali- 
das atque efficaces semper exstare ac permanere; suosque plenos atque 
integros effectus sortiri atque obtinere; illisque ad quos pertinent, sive 
pertinere poterunt, amplissime suffragari; sicque rite iudicandum esse ac 
definiendum; irritumque ex nunc et inane fieri, si quidquam secus, super 
his, a quovis, auctoritate qualibet, scienter sive ignoranter attentari conti- 
gerit. Non obstantibus contrariis quibuscumque. 

Datum Romae, apud Sanctum Petrum, sub anulo Piscatoris, die 
XII mensis maii anno MDccCCXXvI, Pontificatus Nostri quinto. 


P. Card. GASPARRI, a Secretis Status. 


VIII 


E VICARIATU APOSTOLICO AEGYPTI SEPARATA REGIO CANALIS DE SUEZ IN 
APOSTOLICUM VICARIATUM ERIGITUR. 


PIUS PP. XI 


Ad futuram rei memoriam. — Quae in exploratam cedant fidelium 
utilitatem, quae rei sacrae procurationi melius gerendae expediant, ea ut 
sedulo studio praestemus Nos admonet supremi apostolatus officium, quo 
in terris divinitus fungimur. Iamvero cum, effosso Suesii freto, novaque 
via commerciis aperta, ea plaga vicariatus apostolici Aegypti, quae vertit 
ad Orientem, maximum incrementum feliciter nacta sit, opportunum visum 
est ad uberiores salutis fructus inibi colligendos memoratum territorium 
ab eodem vicariatu distrahere, et in separatam Missionem condere. Nos 
igitur, collatis consiliis cum venerabilibus fratribus N ostris Sanctae Romanae 
Ecclesiae Cardinalibus negotiis Propagandae Fidei praepositis, omnibusque 
rei adiunctis attente perpensis, haec quae infrascripta sunt, decernenda 
existimavimus. Nimirum motu proprio atque ex certa scientia et matura 

deliberatione Nostris, deque apostolicae Nostrae potestatis plenitudine, 
praesentium Litterarum vi, a vicariatu apostolico Aegypti regionem Canalis 
Suesii separamus sive dismembramus, eandemque regionem sic separatam 
sive dismembratam in novum apostolicum vicariatum erigimus sive consti- 
tuimus, cui nomen facimus Canalis Suesii quemque curis committimus Fra- 
trum Ordinis Minorum provinciae Gallicae. Novus autem sic per Nos erectus 
Canalis Suesii apostolicus vicariatus sequentibus confiniis limitetur, nempe: 
a quadam linea, quae initium habens ab ore de El Bet’ el Gemil recte decurrat 
ad lineam ferream Zanahig-Ismailia, prosequatur in desertum Arabicum, 
et terminetur a Ber Arezjida 32° gradu longitudinis et 29° gradu latitu- 
dinis septentrionalis; dein paulatim ad Orientem inclinans terminetur 
33° gradu longitudinis et 27° latitudinis; postea ipsum 27™ meridianum 
sequatur usque ad gradum 24™ et 15’ longitudinis in Mari Rubro. Inde 
ipsa linea ad septentrionem iterum adscendat, fretum de Tirau sinumque 
de Akaba dividat; civitatem eiusdem nominis, etsi ad Arabiam pertineat, 
comprehendat, limitesque Aegyptios Palestinenses sequens terminetur 
ad El Arich in mari Mediterraneo. 

Haec mandamus, edicimus, decernentes praesentes Litteras firmas, 
validas atque efficaces semper exstare ac permanere: suosque plenos 
atque integros effectus sortiri atque obtinere; illisque ad quos pertinent 
sive pertinere poterunt nunc et in posterum amplissime suffragari; sicque 
rite iudicandum esse ac definiendum; irritumque ex nunc et inane fieri, 
si quidquam secus, super his, a quovis, auctoritate qualibet, scienter sive 
ignoranter attentari contigerit. Non obstantibus contrariis quibuscumque. 

Datum Romae, apud Sanctum Petrum, sub anulo Piscatoris, die 
mensis iulii anno Pontificatus Nostri quinto. 


P. Card. GASPARRI, a Secretis Status. 


Ix 


REGIO DE UHA A VICARIATU APOSTOLICO URUNDENSI SEPARATA, TRIBUS 
VICARIATIBUS FINITIMIS, NEMPE DE NYANZA, DE TABORA, DE TANGANIKA, 
IMMUTATIS IDCIRCO CONFINIIS, PARTIM ADNECTITUR. 


PIUS PP. XI 


Ad futuram rei memoriam.—Supremi Apostolatus officium Nobis 
divinitus commissum postulat ut quae rei sacrae procurationi melius ge- 
rendae faciant, nulla interposita mora praestemus. Iamvero cum dilectus 

filius P. Voillard, Moderator generalis Societatis Missionariorum Africae, 
nuperrime Nos flagitaverit ut regio, cui nomen Uha ad vicariatum apo- 
stolicum Urundensem pertinens, ab ipso vicariatu distraheretur, et tribus 
finitimis Missionibus partim adnecteretur: Nos, collatis consiliis cum vene- 
rabilibus fratribus Nostris Sanctae Romanae Ecclesiae Cardinalibus negotiis 
Propagandae Fidei praepositis, quo Fidei christianae progressui praedicto 
in territorio aptius provideretur, supralaudati Superioris generalis precibus 
ultro libenterque concedendum existimavimus. Quam ob rem motu proprio 
atque ex certa scientia et matura deliberatione Nostris, deque apostolicae 
Nostrae potestatis plenitudine, praesentium Litterarum tenore, regionem cui 
nomen Uha, ad vicariatum apostolicum Urundensem nunc pertinentem, ab 
ipso vicariatu separamus sive dismembramus, eiusdemque ita separatae 
sive dismembratae regionis partem septentrionalem vicariatui Nyanzensi 
partem centralem vicariatui de Tabora, partem denique meridionalem 
vicariatui de Tanganika cedimus; ita ut praedictorum vicariatum confinia 
prouti sequitur, mutentur: 1) Vicariatus Nyanzensis ad occidentem termi- 
netur finibus Anglo-Belgicis, ad meridiem vero cursu amnis in Mweruzi 
influentis. 2) Limes vicariatus Taborensis ad occidentem terminetur flu- 
mine Malagarazi et ad septentrionem finibus Anglo-Belgicis a puncto ubi 
attingit flumen Malagarazi usque ad amvem in Muvweruzi influentem. 
3) Limes vicariatus Tanganikensis ad septentrionem et occidentem termi- 
netur flumine Malagarazi. 4) Limes vicariatus Urundensis, regione Uha 
sic ab eo separata, terminetur ad orientem ipsis confiniis regni de Urundi 
videlicet limitibus territoriorum Anglorum et Belgarum. 

Haec mandamus, edicimus, decernentes praesentes Litteras firmas, 
validas atque efficaces iugiter exstare ac permanere; suosque plenos atque 
integros effectus sortiri atque obtinere; illisque ad quos pertinent, sive 
pertinere poterunt, nunc et in posterum amplissime suffragari; sicque rite 
indicandum esse ac definiendum, irritumque ex nune et inane fieri, si 
quidquam secus, super his, a quovis, auctoritate qualibet, scienter sive 
ignoranter attentari contigerit. Non obstantibus contrariis quibuscumque. 

Datum Romae, apud Sanctum Petrum, sub anulo Piscatoris, die x11 
mensis iulii anno MDCCCCXXVI, Pontificatus Nostri quinto. 


P. Card. GASPARRI, a Secretis Status. 

ACTA SS. CONGREGATIONUM 


SACRA CONGREGATIO CONSISTORIALIS 


PROVISIO ECCLESIARUM 


Sshus Diius Noster Pius divina Providentia PP. XI, decretis Sacrae 
Congregationis Consistorialis, has quae sequuntur Ecclesias de proprio 
singulas Pastore providit, nimirum: 

9 novembris 1926. Titulari episcopali Ecclesiae Agathopolitanae prae- 
fecit R. P. D. Iosephum Romualdum Léonard, hactenus Episcopum 
Sancti Germani. 

12 novembris. — Titulari archiepiscopali Ecclesiae Bostrensi, R. P. 
D. Petrum Iosephum Hurth, hactenus Episcopum Novae Segoviae. 

— Cathedrali ecclesiae Balneoregiensi, cum ecclesia cathedrali Aquae- 
pendensi ad personam unitae, R. P. D. Tranquillum Guarneri, Episcopum 
Aquaependensem, qui posthac Episcopus Aquaependensis et Balneore- 
giensis appellabitur. 

— Titulari episcopali Ecclesiae Larandensi, R. P. D. Claudium Volio, 
hactenus Episcopum Sanctae Rosae de Copan. 

— Titulari episcopali Ecclesiae Podaliensi, R. P. D. Raymundum 
Harrison, Ord. Bmhae Virginis de Mercede, quem deputavit Praelatum 
nullius de Bono Iesu de Piahuy. 

16 novembris. — Titulari episcopali ecclesiae Zeugmatensi, R. P. Pe- 
trum Silvanum Valentin, Societatis Parisiensis Missionum ad exteras 
gentes, electum Coadiutorem cum iure futurae successionis, R. P. D. Petri 
Philippi Giraudeau, Vicarii Apostolici de Tatsienlu. 


SACRA CONGREGATIO DE RELIGIOSIS 


CIRCA AUCTORITATEM ORDINARII PERMITTENDI TRANSITUM MONIALIUM 
AB UNO AD ALIUD MONASTERIUM EIUSDEM ORDINIS. 


Sacrae Congregationi Religiosorum Sodalium negotiis praepositae 
sequentia dubia, pro opportuna solutione, subiecta fuere: 

I. Utrum moniales monasteriorum, in quibus vota dumtaxat simplicia 
emittuntur iuxta can. 488, 7° Codicis iuris canonici et decretum Sacrae 

Congregationis de Religiosis sub die 23 iunii 1923,1 e proprio ad aliud 
huiusmodi monasterium sui iuris et eiusdem Ordinis transire queant sola 
Ordinarii vel Ordinariorum auctoritate. 

If. Utrum eaedem moniales ab Ordinario vel Ordinariis e proprio ad 
aliud monasterium, uti supra, de ipsarum et utriusque Communitatis 
consensu, transferri queant saltem ad tempus, ita ut in novo monasterio, 
dum ibidem commorantur, iuribus gaudere et officiis fungi valeant ut 
moniales de familia. 

Porro Sacra Congregatio, in Congressu diei 26 iunii 1926, re mature 
perpenga, respondendum censuit prout respondet: 

Ad I. Negative et servetur can. 632 Codicis iuris canonici. 

Ad II. Negative sine praevia Apostolicae Sedis licentia. 

Facta autem de praemissis relatione Ssmo Diio Nostro Pio, Div. Prov. 
Papae XI, in audientia habita ab Emo Card. Praefecto huius Sacrae Con- 
gregationis, die 9 nov. 1926, Sanctitas Sua resolutionem eiusdem Sacrae 
Congregationis approbavit et confirmavit ac publici iuris fieri mandavit. 

Datum Romae ex Secretaria Sacrae Congregationis de Religiosis, die, 
mense et anno ut supra. : 


C. CARD. LAURENTI, Praefectus. 


L. 8. 


1 Acta Apostolicae Sedis, XI (1919), p. 240. 


Vincentius La Puma, Secretarius. 


SACRA CONGREGATIO DE PROPAGANDA FIDE 


I 


COLLEGIUM PRO MISSIONIBUS EXTERIS ORD. FF. MM. CAPUCCINORUM, PA- 
NORMI EXSTANS, SACRAE CONGREGATIONI DE PROPAGANDA FIDE I[MME- 
DIATE SUBIICITUR, APPROBATIS CONSTITUTIONIBUS. 

DECRETUM 
Huic Sacrae Congregationi de Propaganda Fide petitio quaedam die 

10 aprilis nuper elapsi a R. P. Bernardino a Favara O. F. M. Capuccinorum 

proposita fuit ut Collegium a S. Francisco Ordinis Minorum Capuccinorum 

pro missionibus exteris in urbe Panormo exsistens huic eidem Congrega- 
tioni proxime subiicieretur, ad normam ss. canonum. Cui petitioni cum 
accessisset approbatio Emi Viri Card. Archiepiscopi Panormitani necnon 

Sacrae Congregationis Negotiis Religiosorum praepositae, haec Sacra Con- 

gregatio preces R. P. Bernardini a Favara excipiendas esse decrevit. 


| 

Quapropter haee eadem Sacra Congregatio supra nominatum Collegium 
pro Missionibus praesenti decreto in suam proximam ditionem transfert, 
salvis iuribus Sacrae Congregationis Negotiis Religiosorum praepositae, 
statuitque ut Constitutionibus italica lingua concinnatis, quarum exem- 
plar huie decreto adnectitur, omnino regatur, atque omnibus iuribus pri- 
vilegiisque eiusmodi Collegiis iam concessis frui possit. 

Datum Romae ex Aedibus Sacrae Congregationis de Propaganda Fide, 
die 29 maii 1926. 

G. M. Carp. VAN Rossum, Praefectus. 


L. 8. 


t F. Marchetti Selvaggiani, Archiep. Seleucien., Secretarius. 


II 
IMMUTATUR NOMEN PRAEFECTURAE APOSTOLICAE DE COOK ET MANIHIKI 


DECRETUM 

Quum R. P. D. Bernardinus Castanié Praefectus Apostolicus de Cook 
et Manihiki enixe postulasset ut denominatio ecclesiastica suae apostolicae 
praefecturae denominationi civili conformis redderetur, proindeque ab 
archipelago insularum de Cook tantummodo nomen obtineret, Emi ac 
Rmi Patres huius Sacri Consilii Christiano Nomini Propagando in genera- 
libus comitiis, die 26 labentis mensis habitis, proposito dubio, an in titulo 
praefecturae apostolicae antedictae supprimenda esset adiectio de Ma- 
nihiki: Affirmative respondendum esse censuerunt. Quam quidem Emorum 
Patrum sententiam SSmo Diio Nostro Pio Div. Prov. Pp. XI ab infrascripto 
Secretario in audientia eiusdem diei relatam eadem Sanctitas Sua benigne 
adprobare ratamque habere dignata est, et praesens in re decretum 
confici iussit. 

Datum Romae ex Aedibus Sacrae Congregationis de Propaganda Fide, 
die 27 iulii 1926. 

G. C. CARD. VAN Rossum, Praefectus. 
L. BS. 
ft F. Marchetti Selvaggiani, Archiep. Seleucien., Secretarius. 
III 


NOMINATIO 
Decreto Sacrae Congregationis de Propaganda Fide die 16 octobris 1920, 


R. D. Andreas Boucher renuntiatus est Praeses Consilii Centralis Parisien- 
sis Pontificii Operis a Propagatione Fidei. 

SACRA CONGREGATIO RITUUM 


I 
SENENSIS 


CANONIZATIONIS BEATI IOACHIMI PICCOLOMINI LAICI PROFESSI ORDINIS 
SERVORUM B. M. VIRGINIS. 


SUPER DUBIO 


An ita constet de virtutibus B. Ioachimi Piccolomini, ut procedi possit ad 
discussionem miraculorum, in casu et ad effectum de quo agitur? 


In illustri civitate Senensi e nobili familia Piccolomini, patre Rusti- 
chino, ortum duxit anno exeunte 1258, vel anno ineunte 1259, Ioachimus, 
qui a prima aetate litterarum studium cum pietate coniunxit. Puer singu- 
lari devotionis affectu ferebatur in Deiparam Virginem, in cuius honorem 
bis in hebdomada, nempe feria IV et sabbato pane et aqua ieiunabat. Verus 
Christi discipulus, humilis, obediens, pius et in pauperes largus, beneficus 
et liberalis, aestimationem et amorem civium sibi conciliabat. Decimum 
et quartum aetatis annum ingressus, ab Immaculata Virgine, quae ipsi in 
vita quatuor vicibus apparuisse fertur, mirifice praemonitus, statim cuncta 
quae possidebat derelinquere et Ordinem religiosum ingredi et amplecti 
cogitavit atque constituit. 

Quamobrem postera die, sine mora insciisque parentibus, a summo 
Ordinis Servorum Mariae moderatore ac propagatore, S. Philippo Benitio, 
inter eius alumnos religiosos cooptari petiit atque obtinuit. A quo etiam 
lugubri habitu Virginis Perdolentis fuit indutus, et nomen Claramontis, 
quo vocabatur in saeculo, in nomen sanctissimi Parentis Deiparae Virginis, 
seu Ioachimi, fuit ili commutatum. In hac superna vocatione adeo firmus 
et constans exstitit, ut nec preces, nec lacrymae parentum a sancto propo- 
sito eum dimovere potuerint. Tyrocinio laudabiliter expleto et solemni 
emissa professione, ad maiora incrementa omnium virtutum semper con- 
tendit, et charismata meliora quotidie aemulabatur. Sacris Ordinibus 
initiari, humilitatis gratia, renuens, laicus frater in deliciis habebat labo- 
riosa et vilia munia obire, stipem pro coenobio quaeritare, uti supernae 
Providentiae minister, cum benedictione Dei et utilitate fratrum. Hoc 
officio fungens, salutaribus sermonibus et monitis saepissime cives, amicos 

et benefactores recreabat. Quasi angelica visa fuit facundia Fr. Ioachimi 
disserentis, coram populo et coetu etiam illustrium virorum, de divinis 
mysteriis, de Iesu Christo Redemptore et de Beatissima Virgine Maria; 
omnesque ad amorem et cultum Dei et Deiparae Virginis excitare et inflam- 
mare ipse satagebat. Illius erga proximum excellentissima charitas tune 
maxime effulsit, cum videns et miserans hominem comitiali morbo confii- 
ctatum, a Deo ex corde petiit et impetravit ut, sanato aegroto, ipsius mor- 
bum in se transferret, quo Ioachimus usque ad mortem laboravit. Tandem, 
mortifero morbo correptus et extremis Ecclesiae Sacramentis munitus, in 
Conventu Senensi die 16 aprilis, feria VI in Parasceve, dum in continenti 
ecclesia Evangelii Passio canebatur, ad verba « et inclinato capite tradidit 
spiritum », et ipse piissimam animam exhalavit anno 1305, aetatis suae 
quadragesimo septimo. Eadem hora, quam praenuntiaverat, pretiosae 
mortis, mira lux in templo refulsit, eamque spectatores vehementer admi- 
rantes, putarunt et agnoverunt uti signum et testimonium caeleste felicis 
et gloriosi transitus Fr. Ioachimi e terreno exilio ad patriam beatam et 
aeternam. Fama sanctitatis, virtutum et miraculorum in genere una cum 
cultu ab immemorabili tempore praestito Dei famulo, praesertim in Hetru- 
ria, viam aperuit Inquisitionibus Ordinaria auctoritate super ea conficien- 
dis, eisque absolutis et ad Sacram Rituum Congregationem transmissis, 
Summus Pontifex Paulus V, per litteras in forma Brevis, datas die 14 apri- 
lis, anno 1609, cultum immemorabilem Venerabili Fratri Ioachimo prae- 
stito Apostolica auctoritate ratum habuit et confirmavit; simulque Offi- 
cium proprium cum Missa de festo Beati Ioachimi Piccolomini, Confesso- 
ris, universo Ordini Servorum B. M. V. indulsit. Hisce postremis tempo- 
ribus, maxime in votis erat omnium alumnorum praefati Ordinis eorumque 
fidelium, qui beneficia, gratias et prodigia Beato loachimo accepta retu- 
lerant, ut de eius Canonizationis Causa apud Sacram Rituum Congre- 
gationem quantocius ageretur. Revera Beati Ioachimi opem et patro- 
cinium multi persenserunt, praesertim infantes et adulti a morbo comitiali 
liberati, inter quos speciali mentione dignus est adolescens, Senogalliae 
degens, Ioannes Mastai Ferretti, a praedicto morbo, per invocationem et 
reliquiam ipsius Beati, mire et integre sanatus. Iste postea sacerdotali, 
episcopali et cardinalitia dignitate insignitus, et tandem ad summum Pon- 
tificatum evectus, et Pius Nonus fel. rec. nuncupatus, memor beneficii 
in iuventute accepti, grato devotoque animo semper coluit Beatum Ioa- 
chimum, et singulari benevolentia et tutela ipsum Ordinem Servorum Mariae 
prosecutus est. Sed ut ad negotium, de quo agimus, redeamus, quum ante 
Beatificationem aequipollentem Beati Ioachimi non fuerit institutum for- 
male iudicium de virtutibus in individuo seu in specie, quo gradus fieret 

ad solemnem Canonizationem, opus est praemittere disceptationem in 
Congregatione Sacrorum Rituum, et, ex Indulto apostolico iam obtento, 
in coetu Ordinario absque interventu et voto Consultorum, super virtu- 
tibus examinandis et perpendendis, iuxta normam iuris et consuetudinis 
in hoc Sacro Ordine vigentem, prouti factum est in similibus Causis Cano- 
nizationis post Beatificationem aequipollentem, ex. gr. Beati Peregrini 
Latiosi Ordinis Servorum Mariae, et Beatae Ritae a Cassia Ordinis S. Augu- 
stini. Ad hunc finem instituti et probati sunt Processus Apostolici in eccle- 
siasticis curiis Senensi, Bononiensi et Ianuensi super virtutibus et miraculis 
‘in specie praedicti Beati Ioachimi, compulsato in eosdem Processu Ordi- 
nario una cum aliis documentis, ut in linea aequalis probationis omnia 
adhiberi possint. Tandem quum, attenta non reperitione scriptorum eius- 
dem Beati, Sacra Rituum Congregatio per decretum diei 23 iulii an. 1918 
rescripserit nihil obstare quominus ad ulteriora procedatur; instante Revmo 
P. Lotharingo Maria Raffaelli, Ordinis Servorum Mariae Postulatore Gene- 
rali, totius religiosae familiae, et civitatis atque archidioecesis Senensis alia- 
rumque dioecesium fervida vota depromente, Emus ac Revmus Dominus 
Cardinalis Antonius Vico, Episcopus Portuen. et 8. Rufinae, huius Causae 
Ponens seu Relator, in ordinario Sacrorum Rituum Congregationis coetu, 


subsignata die ad Vaticanas aedes coadunato, sequens dubium discutien- 
dum proposuit: An ita constet de virtutibus B. Ioachimi Piccolomini, ut 


procedi possit ad discussionem miraculorum in casu et ad effectum de quo 
agitur? Et Emi ac Rmi Patres sacris tuendis ritibus praepositi, post 
relationem ipsius Emi Ponentis, audito voce et scripto R. P. D. Fidei pro- 
motore generali, omnibus perpensis, rescribendum censuerunt: « Affirma- 
tive seu constare ». Die 8 iunii 1926. 

Quibus omnibus Sanctissimo Domino nostro Pio Papae XI per infra- 
scriptum Cardinalem Sacrae Rituum Congregationis Praefectum relatis, 
Sanctitas Sua Rescriptum eiusdem Sacrae Congregationis ratum habuit 
et confirmavit, die 9, eisdem mense et anno. 


He A. Carp. Vico, Ep. Portuen. et S. Rufinae, 
S. R. C. Praefectus. 
L. + S. 


Angelus Mariani, Secretarius, 

It 


TOLETANA 


CONFIRMATIONIS CULTUS AB IMMEMORABILI TEMPORE PRAESTITI SERVAE 
DEI BEATRICI DE SILVA FUNDATRICI MONIALIUM FRANCISCALIUM A SAN- 
CTISSIMA CONCEPTIONE BEATAE VEL SANCTAE NUNCUPATAE, 


SUPER DUBIO 


« An sententia iudicis delegati ab E.mo Archiepiscopo Toletano super cultu 
ab immemorabili tempore praestito Servae Dei Beatrici de Silva, seu super 
casu excepto a decretis sa. me. Urbani Papae VIII, sit confirmanda in 
casu et ad effectum de quo agitur? » 


Beatrix de Silva, de cuius cultu immemoriali seu casu excepto a decre- 
tis Urbanianis agitur, generis nobilitate et virtutum splendore illustris, 
« Beata » quoque et « Sancta » nuncupata, volvente saeculo decimoquinto eni- 
tuit. In Lusitania nata a. 1424, a parentibus Ruiz Gomez de Silva et Elisa- 
betha Petri filia de Menezés, religione bonisque moribus optime instituta fuit. 
Soror erat Amedeo Minoritae Beato nominato et neptis Infantis Isabellae 
Lusitanae, Ioannis IT regis Castillae uxoris, a qua ad regiam accersita inter 
adolescentulas aulicas mansit adscripta. Eleganti aspectu et formosiore vir- 
tute quum esset ornata et amabilis, a potentibus principibus in matrimo- 
nium optabatur, eisque aspirantibus et propter cupiditatem et invidiam 
decertantibus, puella veluti procax, levis et suspecta ab ipsa Regina imme- 
rito habetur. Exinde in loculo sive arca per triduum reclusa, cibo potuque 
mulctata, libertatem et famam amissam magno animo sustinet. In illis 
tamen angustiis, ope Beatae Mariae Virginis implorata, statim se recrea- 
tam sensit. 

Expleta poena et libertate donata, auxiliante Deo et ipsa Deipara 
Virgine suffragante, statim mundo eiusque pompis et oblectamentis vale- 
dicens, votum facit se castitatem perpetuo servaturam. Tordesillis clam 
egreditur et Toletum petit, quo in itinere, uti fertur, fuit a sanctis Franci- 
sco et Antonio sibi apparentibus confortata et futura multarum virginum 
mater praenunciata. Toletum appulsa Dei Ancilla cum duabus pedissequis 
a monialibus cisterciensibus bene recepta et in earum familiaritatem et 
consuetudinem admissa, per quadraginta circiter annos in illo monasterio 
Toletano s. Dominici, licet saecularis habitu, sed religiosa spiritu vitam 

duxit poenitentem, sanctam et exemplarem. — Interim quum devotissima 
esset _Immaculatae B. Mariae Virginis Conceptioni, cuius singularis privi- 
legii doctrinae et praedicationi catholicae firmiter inhaerebat, de novo 
Ordine religioso condendo sub illo glorioso titulo excogitare coepit, una 
cum modis sanctum propositum quasi caeleste ac Mariale mandatum exse- 
quendi. Consilium vix patefactum Regina Elisabetha iunior et Catholica 
non solum probavit et laudavit, sed adiutricem operam suam promisit 
ac praestitit per regalem donationem sui Galianae palatii cum adnexa 
ecclesia sanctae Fidei. Ad hance aedem, brevi tempore, formae monasticae 
congruenter aptatam, Dei Famula cum duodecim virginibus se contulit 
anno salutis 1484. Ita exordium sumpsit religiosus ordo Conceptionista- 
rum, quem una cum regula ab ipsa Beatrice conscripta summus Pontifex 
Innocentius VIII, instante serenissima Elisabetha, laudavit et confirmavit 
per Bullam anno 1489. Haec Bulla in mare ob tempestatem demersa, 
ab Ancilla Dei, uti fertur, Angelo praenunciante, in scrinio reperta fuit, 
eamque Archiepiscopus Toletanus clero et populo comitante solemniter ad 
monasterium monialium detulit, omnium adstantium gratulatione et lae- 
titia, praehabita apposita concione conclusa cum invitatione fidelium ad 
solemnem neophytarum virginum professionem, proxime futuram. — Anno 
post Ordinis approbationem, dum ad novae religionis habitum suscipien- 
dum Famula Dei se praeparabat, a Deipara Virgine caelitus admonita de 
imminente sua morte et de sui Instituti post aliquas perturbationes paci- 
fico incremento, accersito suo confessario minorita, Ecclesiae Sacramentis 
piissime receptis, sumpto habitu candido cum caeruleo ornatu prout ipsa 
Beatissima Virgo ei praemonstraverat, emissisque votis religiosis, ingrave- 
scente febri, obdormivit in Domino die 16 augusti an. 1490 aetatis suae 
sexagesimo sexto. In ipso transitus momento aurea et fulgida stella in eius 
fronte insedisse narratur: et sicut iam promiserat, Beatrix se spectandam 
obtulit P. Ioanni de Tolosa minoriticae provinciae Castellae Ministro qui 
monitum dulcissimae matris adimplens, et Toletum adiens, nomine Insti- 
tuti fundatricis puellis et religiosis Conceptionistis, consolationem in animo, 
profectum in virtute et perseverantiam in religione summopere commenda- 
vit. Corpus Dei Famulae a Fratribus s. Francisci cum honore, solemnitate 
et concursu populi in illa domo et ecclesia S. Fidei sepultum fuit et paucos 
post dies sorores habitu et velo Ssmae Conceptionis indutae sunt simulque 
Conceptionistae appellatae, ipsumque monasterium cum ecclesia, vetere 
nomine relicto, titulo Ssmae Conceptionis decoratum est. Deinceps varias 
ob causas Beatricis exuviae in monasterium Sororum Matris Dei translatae 
sunt, ubi per duodecim annos remanserunt; donec, exorta quaestione adhuc 
vigente, inter Fratres Dominicanos et Fratres Franciscanos de iure eas 

possidendi, et per sententiam Summi Pontificis resoluta in favorem Fran- 
ciscalis Familiae et provinciae, eaedem exuviae die 27 octobris in pervi- 
gilio Ss. Apostolorum Simonis et Iudae, anno 1511 restitutae sunt mona- 
sterio et ecclesiae Ssmae Conceptionis. Causa Beatificationis et Canoniza- 
tionis Ven. Dei Famulae Beatricis de Silva ante annum 1600 introducta, 
praecognita fama sanctitatis vitae, virtutum et miraculorum in genere, ob 
publicas privatasque vicissitudines et temporum iniuriam exstitit suspensa 
et quasi derelicta usque ad haec tempora, quando eius actores et moniales 
Conceptionistae, appropinquante anno quinto saeculari a pretiosa morte 
Venerabilis Fundatricis, ipsius causam resumere voluerunt per viam cultus 
seu casus excepti. Quare in ecclesiastica Curia Toletana anno 1910, auctori- 
tate Ordinaria institutus fuit super huiusmodi Causa Processus Informati- 
vus cum subsequenti sententia iudicis ab Archiepiscopo Toletano delegati; 
idemque absolutus, iuxta veterem iuris ordinem, ad sacram Rituum Con- 
gregationem transmissus est. Quum tamen posteriora S. R. C. decreta 
anno 1912 et 1913 et Codex iur. can., lib. IV, tit. XXV, in Causis Servo- 
rum Dei procedentibus per viam cultus et casus excepti a decretis Urbania- 
nis, novam iuridicam formam et praxim induxissent, huius causae postula- 
tore enixe rogante summus Pontifex Benedictus XV, fel. rec. per decre- 
tum 8. C. die 16 iunii 1920 benigne indulsit, ut in praesenti causa de publici 
cultus confirmatione ageretur iuxta legem et praxim quae vigebant ante 
novissima decreta et canones. Itaque actis plene planeque concinnatis et 
deductis, instante Rmo P. Antonio Santarelli, Ordinis Fratrum Minorum 
et huius Causae Postulatore, attentisque litteris postulatoriis quorundam 
Emorum §. R. E. Cardinalium, Illmi Nuntii Apostolici in Hispania, vota 
precesque suae Maiestatis Alphonsi XIII Hispaniae Regis, de speciali 
mandato, depromentis, et Rmorum Archiepiscoporum et Episcoporum, 
necnon plurium Capitulorum, atque Ordinum religiosorum, potissimum 
Monialium Conceptionistarum in variis monasteriis et regionibus degen- 
tium, praeeuntibus respectivis abbatissis nominatim Sor. Maria Sympho- 
rosa @ Nativitate, abbatissa Toletanae domus principis, Emus P. D. Anto- 
nius Vico Episcopus Portuen. et S. Rufinae, eiusdem Causae Ponens seu 
Relator, in ordinariis sacrorum rituum Congregationis comitiis subsignata 
die ad Vaticanas aedes coadunatis, sequens dubium discutiendum propo- 
suit: « An sententia lata a Iudice delegato ab Emo Archiepiscopo Toletano 
super cultu ab immemorabili tempore praestito Servae Dei Beatrici de Silva 
seu super casu excepto a decretis sa. me. Urbani Papae VIII, sit confir- 
manda in casu et ad effectum de quo agitur? » Et Emi ac Rmi Patres 
sacris tuendis ritibus praepositi, post relationem ipsius Emi Ponentis, 
audito voce et scripto R. P. D. Carolo Salotti, Fidei Promotore generali, 

cunctis actis et documentis rite discussis et perpensis, rescribere censue- 
runt: « Affirmative seu sententiam esse confirmandam ». Die 27 iulii 1926. 

Facta postmodum de his Sanctissimo Domino nostro Pio Papae XI 
per infrascriptum Cardinalem Sacrae Rituum Congregationi Praefectum 
relatione, Sanctitas Sua rescriptum eiusdem Sacrae Congregationis ratum 
habuit et confirmavit, die 28, eisdem mense et anno. 


3 A. Carp. Vico, Ep. Portuen. et 8S. Rufinae, 
S. R. C. Praefectus. 


L. 8. 
Angelus Mariani, Secretarius. 


SACRA CONGREGATIO 
PRO ECCLESIA ORIENTALI 


PROVISIO ECCLESIARUM. 


Decretis a Sacra Congregatione pro Ecclesia Orientali datis, SS. D. N. 
Pius PP. XI Ecclesias coptici ritus dignatus est providere de proprio 
Pastore, praeficiens: 


die 10 augusti 1926, dioecesi Thebanae Coptorum, R. D. Marcum Kou- 
zam, iam parochum loci, vulgo dicti Abou-Kerkas in dioecesi Hermopo- 
litana; 

die 10 augusti 1926, dioecesi Hermopolitanae Coptorum, R. D. Franci- 
scum Bistauros, iam eiusdem dioecesis Vicarium generalem; 

die 15 augusti 1926, Sedi Patriarchali Alexandrinae Coptorum, uti 
Administratorem Apostolicum ad nutum S. Sedis, R. P. D. Marcum Kou- 
zam, Episcopum electum Thebanae dioecesis. 


j 
P 
| 

ACTA TRIBUNALIUM 


SACRA POENITENTIARIA APOSTOLICA 


(Orricium INDULGENTIIS) 


DUBIA 


CIRCA POTESTATEM EPISCOPORUM QUASDAM FACULTATES COMMUNICANDI 


Ad Sacram Poenitentiariam Apostolicam sequentia dubia, pro oppor- 
tuna solutione, delata sunt: 


Sacra Poenitentiaria Apostolica, die 18 iulii 1919, declaravit, non licere 
Episcopis communicare Presbyteris suae ditionis habitualiter potestatem 
benedicendi Rosaria, etc., de qua in can. 349 §1, n. 1, Codicis iuris cano- 
nici, cum Indulgentiarum applicatione; nunc quaeritur: 

«1. Licetne Episcopis communicare, saltem per modum actus, Sacer- 
« dotibus suae ditionis facultates, de quibus in can. 349 $1, n. 1, Codicis 
«iuris canonici ? » 

«2. Eaedem facultates competuntne etiam Vicario Generali? » 

Et eadem Sacra Poenitentiaria, re mature perpensa, respondendum 
censuit: 

Ad utrumque Negative. 

Datum Romae, in Sacra Poenitentiaria, die 10 novembris 1926. 


8S. Luzio, 8S. P. Regens. 
L. 8S. 
I. B. Menghini, Substit. 


| 

SACRA ROMANA ROTA 


I 
SOUTHWARCEN. 


NULLITATIS MATRIMONII (VANDERBILT-DE MARLBOROUGH) 


Pio PP. XI feliciter reqgnante, Pontificatus Dominationis Suae anno 
quinto, die 29 iulit 1926, RR. PP. DD. Auditores de turno, Henricus Quat- 
trocolo, Ponens, Franciscus Morano et Arcturus Wynen, in causa South- 
warcen. Nullitatis Matrimonii, inter Consuelam Vanderbilt, actricem, reprae- 
sentatam per legitimum procuratorem, Nazarenum Ferrata, advocatum, et 
Carolum Ducem de Marlborough, interveniente et disceptante in causa 
vinculi Defensore ex officio, sequentem tulerunt in gradu appellationis defini- 


tivam sententiam. 


1, Ex americana et ditissima orta familia, sed religione acatholica, 
Consuela Vanderbilt, baptizata, decimum et septimum annum cum atti- 
gisset, deperire coepit virum quemdam, nomine M... R..., cui clam se 
spopondit. At eius mater, re cognita, filiae vota obsecundare pervicaciter 
renuit, imo, ut iam conceptum amorem in filiae corde perimeret, an. 1894 
in Europam eam duxit; cumque Consuela puella esset, quae « apportait 
jeunesse, beauté et grande fortune ainsi qu’une brillante éducation », 
eam nuptui viro tradere cogitavit, qui praeclara Angliae nobilitate fulgeret. 
Et sane Londini ea invenit Carolum Ducem de Marlborough, quem hospitem 
in sua familia iuxta mare apud Newport in Statis Foederatis Americae Sep- 
tentrionalis invitavit, quo propterea mater et filia reversae deinceps fuere. 

Acceptae invitationi morem Carolus gessit, menseque septembri an. 1875 
Newport urbem se contulit, ubi per quindecim circiter dies apud familiam 
Vanderbilt commoratus est. Pridie autem quam proficisceretur condicionem 
uxoriam Consuelae ipsimet Carolus detulit, quae illico ad matrem confugit; 
sed perperam: de celebratis enim sponsalibus iam nuncium ephemerides 
vulgaverant opera matris. Unde factum est ut Canadiensi peragrata 
regione, die statuta matrimonii adventante, Dux tandem ad Consuelam 
rediret, quacum nuptias Neoeboraci in protestantica ecclesia contraxit die 
6 novembris an. 1895, cum vir etiam acatholicae sectae esset addictus. 

Infaustum vero exitum hae nuptiae habuerunt; nam breve post tempus 
a matrimoniali inito foedere ipsamet uxor marito aperuit nonnisi invitam 

et a matre coactam se ad aras ivisse, seque amore flagrare erga alterum 
virum. Dissociatis propterea animis, cumque graviter uxorem negligeret 
Dux, bina prole ex matrimonio consecuta, anno 1905 quoad thorum et 
cohabitationem primum coniuges se separarunt; anno autem 1920 mutuo 
consensu civile divortium obtinuerunt, unde ad novas nuptias uterque 
convolavit; anno tandem 1925 ad nullitatem consequendam sui coniugii 
cum Carolo initi supplicem libellum mulier porrexit Curiae Southwarcensi, 
quae, rite confecto processu, die 9 februarii 1926 sententiam tulit de 
matrimonii nullitate ex capite vis et metus. Ad H. 8. O. vinculi loci 
Defensor provocavit; quare iterum causa disceptanda nunc venit sub 
consueta formula dubii: « An constet de matrimonii nullitate, in casu ». 


2. In iure.— Res est in casu de metu reverentiali, qui profecto ex 
constanti canonistarum sententia, ex sanctione Codicis iuris canonici 
et ex uniformi iurisprudentia Rotali, si, praeter alias conditiones, directus 
sit ad extorquendum consensum sitque gravis, irritum reddit coniugium. 
(Gasparri, De Matr. n. 942, Wernz, Ius decr. IV, n. 264; can. 1087 Cod.; 
S. R. Rota, in Parisien., 27 iulii 1910; Tarvisina, 11 mart. 1912; 
Transylvanien., 1 maii 1912; N. N. coram Lega, 16 maii 1912; Hyde- 
rabaden., 2 aug. 1921). 


3. In facto. — Animadvertendum censuerunt Patres in primis, cum 
nuptiarum fidem dedisset actrix domino M... R..., quem vehementer 
amabat, fortiter huic matrimonio obstitisse eius matrem, quae summas 
vires adhibuit ut animum filiae ab illo averteret viro, nuptiasque cum 
eodem impediret. Ad rem enim fassa est actrix: « Ma mére me détacha de 
linfluence de mon prétendant. Elle me fit quitter mon pays, intercepta 
toutes les lettres que m’adressait mon prétendant et celles que je lui adres- 
sais. Elle faisait de scénes continuelles. Elle disait que je devais obéir; 
qu’elle savait trés bien que je n’avais pas le droit de choisir un mari; que je 
devais prendre l’homme de son choix; que mon opposition ruinait sa santé 
et que je pouvais étre la cause de sa mort. Il y eut une terrible scéne quand 
elle me dit que si je réussissais 4 me sauver, elle saisirait la premiére occa- 
sion pour fusiller mon prétendant, qu’elle serait alors mise en prison et pen- 
due et que j’en serais responsable ». Quae narratio non solum confirmatur 
a matre, sed etiam a testibus, quidemque quoad omnia particularia, ita 
ut de eius veritate dubitari nullatenus debeat. 

4. At visum est praeterea Patribus nedum matrem ineluctabiliter ab 
amato viro filiam suam separasse, sed eam insuper coégisse ut cum Duce 
de Marlborough matrimonium iniret. Qua in re, cum allegans metum debeat 
illum probare non per aliquales dumtaxat probationes, sed per eas quae 

moralem certitudinem gignant de exsistentia metus, actrix in casu perplu- 
rima iudicialiter retulit, quae metum revera demonstrant. Tradidit enim: 
«... Ayant détruit la possibilité de mon mariage avec celui que j’aimais, ma 
mére me dit qu’elle avait choisi un homme qu’elle regardait convenable 
& tous les égards, qu’il allait arriver en Amérique pour demeurer chez elle 
comme son héte, qu’elle avait déja négocié au sujet d’un mariage... Je 
persiste & déclarer que si j’ai consenti au mariage avec le Duc de Marlbo- 
rough, ce fut sous la pression trés forte de ma mére, et d’aprés sa volonté 
absolue. En plus des menaces, dont il est parlé ailleurs, ma mére me dit 
plusieurs fois que si je persistait 4 m’opposer & sa volonté, c’était, vu son 
état de santé, une contrariété telle, qu’elle pouvait amener sa mort. Tel 
fut aussi l’avis du docteur, lequel me fut connu par une amie de ma mére, 
Mme Jay, qui le tenait d’elle ». - Ei igitur quem puella deperibat -alium 
virum suffecit eius mater, quae cum esset nobilitatis tituli cupidine adlecta, 
omnique esset Consuela muliebri gratia perfusa divitiisque praepollens, vix 
Ducem Londini cognovit, eum illico hospitem apud se voluit in urbe New- 
port, ut filiae in maritum haud utcumque proponeret, sed praecise adsigna- 
ret: « Elle disait que je devais obéir, qu’elle savait trés bien, que je n’avais 
pas le droit de choisir un mari; je devais prendre l’homme de son choix ». 

5. Attamen, etsi testimonium metum passi iuramento firmatum summi 
momenti adminiculum in iure censeatur ad matrimonii nullitatem arguen- 
dam ob incussum metum, quia metuens tantum trepidationem animi ex- 
peritur et directe cognoscit, ceteri autem nonnisi per indicia, vim tamen 
probandi non habet, nisi per aliorum testium depositionem et per praesum- 
ptiones probe confirmetur. At in themate id plene consequitur sive per 
testium attestationes, sive per praesumptiones. Nam pars ipsa conventa 
deposuit se rescivisse a sua uxore post viginti circiter dies ab initis nuptiis 
hoc matrimonium eam contraxisse quia 3 matre fuerat adacta: « Elle m’a dit 
que sa mére avait insisté pour qu’elle se maridt avec moi; que sa mére 
était ardemment opposée 4 son mariage avec M. R., et que toute contrainte, 
poussée presque jusqu’aux violences physiques, avait été employée 
pour arriver 4 ces fins », - Consuelae autem mater, quae metum intulit, 
fateri et declarare non dubitavit: « J’ai foreé ma fille & épouser le Duc. 
J’ai toujours eu une influence absolue sur ma fille, mes enfants m’ayant 
été entiérement confiés aprés mon divorce: j’avais eu seule leur éducation 
entre mes mains. Quand je donnais un ordre personne ne discutait. Je 
ne l’ai done pas priée, mais commandée de se marier avec le Duc.... J’ai 
alors invité le Duc & venir me faire visite chez moi 4 Néwport. II vint et il 
resta environ 14 jours. Alors j’ai dit 4 ma fille que c’était lui le mari, que 
j'avais choisi pour elle. Elle en fut toute bouleversée, et elle répondit qu’elle 

ne pouvait pas l’épouser. Je considérais que j’étais justifiée & passer outre 
®& son opposition comme simplement la niaiserie d’une jeune fille sans 
expérience ». — Actricis pariter amita testata est: « Ce mariage a été imposé 
par ma seur & sa fille, qui, je l’ai déja dit, désirait faire un autre mariage ». 
Domina tandem Lucia Jay, sciscitanti iudici: « Estimez-vous que cette 
contrainte était simple persuasion, ou plutét coercition? », sub iuramento 
affirmavit: « Aucune persuasion tout & fait, mais contrainte absolue, cela je 
le jure, je le sais ». - Porro cum illa haberi debeat probatio plena et perfecta 
quae fit per duos testes omni exceptione maiores (Reiff., lib. IV, tit. XIX, 
de Divortiis), constare patet in casu de incusso metu; partes enim in causa 
et adducti testes, ex declaratione Episcopi Southwarcensis, Parisiensis 
Curiae aliquorumque parochorum omni fide vere praestantes resultant. 

Quae conclusio ex alia parte magis magisque roboratur in casu et con- 
vincitur per aversionem, qua adversus Ducem ferebatur Consuela; nam cirva 
viri characterem in iurata sua declaratione tradidit actrix: « L’arrogance 
de son caractére créa en moi des sentiments d’hostilité. Il avait lair de 
mépriser tout ce qui n’était pas anglais, mon orgueil en fut offensé ». Huic 
autem affirmationi quoad indolem Ducis optime cohaeret attestatio ipsius 
amitae actricis. 

6. Minus denique ambigendum esse tenuerunt Patres in casu de metus 
gravitate. Attento enim quod metus gravis haberi potest absque minis et 
verberibus, quodque ipsamet parentum indignatio malum profecto est, 
imo malum grave, si gravis et diuturna futura sit, prouti communiter 
docent Auctores et diserte tradit Clericatus (De Matrim., dec. 37, n. 24) 
his verbis: « Metus reverentialis dupliciter consideratur vel cum periculo, 
vel sine tali periculo. Primo modo quando filius vel filia non obtemperans 
voluntati patris... timet rationabiliter reddere illum sibi infensum, super- 
ciliosum, torve aspicientem, nec placide loquentem, et multo magis etc., 
quae omnia reputantur in filio mala gravia et insupportabilia », rimatis 
processualibus tabulis, gravitas metus in praesenti evidenter concluditur. 
Dant enim cuncti testes Carolo puellam nupsisse voluntate victam indo- 
mitae matris, unde eiusdem indignationis periculum valde pertimescendum 
Consuelae erat si impositae nuptiae infectae mansissent; praesertim si 
consideretur quod coram illa contremiscere pronum ei erat quae, suavis 
et mitis et obedientiae assueta, matri erat subiecta ex adverso imperiosae, 
contradictionis experti omniaque flectenti mori suo suaeque effrenatae 
cupiditati. — Accedit quod nisi Carolo nupsisset grave alterum malum et 
periculum formidandum erat Consuelae, mors nempe-ipsius matris ex 
ipsamet doctoris sententia, quod frequentissime mater suae filiae mina- 
batur, prouti in suo tertio interrogatorio actrix sic retulit: « En plus de 

menaces dont il est parlé ailleurs, ma mére me dit plusieurs fois que si je 
persistais & m’opposer & sa volonté, c’était, vu son état de santé, une con- 
trariété telle, qu’elle pouvait amener sa mort. Tel fut aussi l’avis du docteur, 
lequel me fut connu par une amie da ma mére, Mme Jay, qui le tenait 
d’elle ». Quam iuratam assertionem diia Tiffany, actricis amita, confir- 
mavit aiendo: « Ma seur faisait des scénes continuelles a sa fille, et es- 
sayait de l’attendrir en lui disant qu’elle avait une maladie de cceur, et que 
si elle continuait & lui résister, elle en mourrait ». 

7. His non obstantibus haud facile Consuela imperio matris adhaesit. 
Constat enim in primis exposcenti viro ut sibi nubere vellet nullum con- 
sensum puellam dedisse, sed lacrimas fudisse, ac postera die in ephemeri- 
bus vulgata nuptialia legisse, quae profecto haud iniverat. De dissidiis 
autem et iurgiis matrem inter et filiam propter huius voluntatem matri- 
monio adversantem sat testes loquuntur. - Equidem neminem habens ad 
quem posset confugere, ne ad patrem quidem, sive quia per divortii sen- 
tentiam, qua eius pater et mater seiuncti erant, sub potestate solius matris 
constituebatur, sive quia ipsemet pater indomitae uxoris voluntatis influ- 
xum constanter fuerat perpessus, perdurantibus minis et obstinato matris 
consilio, nuptias tandem Consuela cum Carolo inivit. At vere dicendum 
in casu coactam Consuelam fuisse matrimonium eligere, ut sese a metu 
liberaret. Quod adeo verum est ut verens mater ne ultimo momento Con- 
suela mutaret nubendiextortum assensum, die nuptiarum custodem posuerit 
ad eius portae cubiculum, ne quis ad illam accessum haberet et cum ea 
colloqueretur. Unde tanto moerore confecta matrimonium deinceps Con- 
suela contraxit, ut pars ipsa conventa ad rem fassa fuerit: « Elle arriva 
trés tard, et paraissait troublée ». 

8. Matrimonium tandem gravi sub metu a Consuela contractum nulla 
inde fuit ratificatione sanatum. Ad validationem enim consensus oporteret 
in casu ut scientiam calluerit actrix de matrimonii nullitate ex defectu 
consensus, matrimonialemque consensum renovaverit perdurantibus nup- 
tiis. Porro inverisimile est canonica scientia praeditam Consuelam fuisse 
super impedimentis matrimonium irritantibus, eo vel magis quod sectae 
acatholicae erat inscripta; quae scientia ceteroquin in feminis non est prae- 
sumenda, sed e contra probanda (Cfr. 1. 9 pr., D., de turts et facti tgno- 
rantia, XXII, 6). Cum autem in casu nulla suppeditetur probatio de 
notitia impedimenti irritantis, cumque animorum dissociatio breve post 
tempus a matrimonii celebratione incoeperit et usque ad divortii sen- 
tentiam perduraverit, ne fingi quidem potest in casu renovatio consensus 
ex parte Consuelae. 

9. Quibus omnibus consideratis et sedulo perpensis, Christi nomine 
invocato, Nos infrascripti Auditores, pro tribunali sedentes et solum Deum 

prae oculis habentes, confirmata sententia Curiae Southwarcensis, decer- 
nimus, declaramus et definitive sententiamus: « Constare de matrimonii 
nullitate inter Consuelam Vanderbilt et Carolum De Marlborough» et 
sic proposito dubio respondemus Affirmative, statuentes praeterea eam- 
dem Consuelam Vanderbilt ad omnes iudicii expensas teneri. 


Ita pronunciamus, mandantes Ordinariis locorum et ministris tribu- 
nalium ad quos spectat, ut exsecutioni mandent hanc nostram definitivam 
sententiam, et adversus reluctantes procedant ad normam ss. canonum, 
et praesertim eap. 3, sess. XXV, De Reform., Concilii Trid., et can. 1924 
Codicis I. C., iis adhibitis exsecutivis et coércitivis mediis, quae magis 
opportuna et efficacia pro rerum adiunctis extitura sint. 

Romae, in Sede Tribunalis S. R. Rotae, die 29 iulii 1926. 


Henricus Quattrocolo, Ponens. 
L. 8. Franciscus Morano. 
Arcturus Wynen. 


Ex Cancellaria, die 7 augusti 1926. 


T. Tani, Notarius. 

II 


Citationes edictales 


I 
SMYRNEN. 


NULLITATIS MATRIMONII (FILIPPUCCI-SEREGGI) 


Cum ignoretur locus actualis commorationis Philippi Sereggi (qui etiam 
signat in actis Séracy, vel Cheriqui) in causa conventi, eundem citamus ad 
comparendum, sive per se, sive per Procuratorem legitime constitutum, 
in sede Tribunalis S. R. Rotae (Roma, via della Dataria, 94) die 15 ia- 
nuarii 1927, hora 11, ad concordandum de dubio disputando, vel infra- 
scripto subscribendum, et ad diem designandam qua habebitur Turnus 
rotalis pro causae definitione: 


An constet de nullitate matrimonii in casu. 


Ordinarii locorum, parochi, sacerdotes et fideles quicumque notitiam 
habentes de loco commorationis praedicti Philippi Sereggi curare debent, 
ut de hac edictali citatione ipse moneatur. * 


L. 8 8. U. Mannucci, Ponens. 


Ex Cancellaria Tribunalis S. R. Rotae, die 13 novembris 1926. 


Ioannes Ladelci, Notarius. 


* Etant inconnu le lieu de la demeure actuelle de M. Philippe Sereggi (qui 
signe aussi Séracy, Cheriqui) défendeur en cette cause, Nous le citons 4 com- 
paraitre, par propre personne ou par un procureur légitimement constitué, 
au siége du Tribunal de la 8. Rote Romaine (Roma, via della Dataria, n. 94), 
15 janvier 1927 & 11 heures, pour concorder ou souscrire le doute ci-dessous 
rapporté, et fixer le jour de la cause devant la Rote: 


Conste-t-il de la nullité du mariage dans ce cas? 
Les Ordinaires des lieux, les curés, les prétres, les fidéles ayant connais- 


sance du lieu de la résidence du dit M. Philippe Sereggi devront, dans la 
mesure du possible, l’avertir de la présente citation. 


| 

II 


MOHILOVIEN. 


NULLITATIS MATRIMONII (BACHMAKOFF-ELCHINE) 


Cum ignoretur locus actualis commorationis Georgii Elchine (iam locum- 
tenentis in Equitum Excubiis Imperatoris Russiarum) in causa conventi, 
eundem citamus ad comparendum, sive per se, sive per Procuratorem 
legitime constitutum, in sede Tribunalis S. R. Rotae (Roma, via della 
Dataria, 94) die 29 ianuarii 1927, hora 11, ad concordandum de dubio 
disputando, vel infrascripto subscribendum, et ad diem designandam qua 
habebitur Turnus rotalis pro causae definitione: 


An constet de nullitate matrimonii in casu. 


Ordinarii locorum, parochi, sacerdotes et fideles quicumque notitiam 
habentes de loco commorationis praedicti Georgii Elchine curare debent, 
ut de hac edictali citatione ipse moneatur. * 


L. 8. F. Guglielmi, Ponens. 


Ex Cancellaria Tribnnalis 8S. R. Rotae, die 24 novembris 1926. 


Ioannes Ladelci, Notarius. 


* Etant inconnu le lieu de la demeure actuelle de M. George Elchine (jadis 
lieutenant des dragons de la Garde Impériale de Russie) défendeur en cette 
cause, Nous le citons & comparaitre, par propre personne ou par un procureur 
légitimement constitué, au si¢ge du Tribunal de la S. Rote Romaine (Roma, 
via della Dataria, n. 94), le 29 janvier 1927 & 11 heures, pour concorder ou 
souscrire le doute ci-dessous rapporté, et fixer le jour de la cause devant 
la Rote: 


Conste-t-il de la nullité du mariage dans ce cas? 
Les Ordinaires des lieux, les curés, les prétres, les fidéles ayant connais- 


sance du lieu de la résidence du dit M. George Elchine devront, dans la 
mesure du possible, l’avertir de la présente citation. 

DIARIUM ROMANAE CURIAE 


MONITUM 


Ut necessitatibus Officialium Sanctae Sedis ob annonae caritatem in dies 
ingravescentibus, pro viribus, consuleretur, itemque ut SS. Congregationes 
vel Tribunalia vel Officia, maxima qua fieri potest sollicitudine ac festinatione, 
res cuique proprias expedire queant. Ssfho Domino Nostro Pio Pp. X1 uppor- 
tunum visum est novas decernere normas tempusque statuere quo operi ac 
labori vacandum erit. Quapropter a proximis calendis Ianuariis quae memora- 
vimus 8. Sedis Officia ab hora nona ad decimam tertiam cum dimidio patebunt ; 
eorumque Officiales per id temporis spatium suo quisque munere fungentur. 

Dies vero feriati hi qui sequuntur erunt: 

Singuli dies festi de praecepto ; 

Anniversarius dies coronationis Summi Pontificis, itemque obitus Decessoris ; 

Stati dies Consistoriis habendis sive publicis sive semipublicis ; 

Feria quarta Cinerum; 

Postremi dies tres maioris Hebdomadae et feria secunda et tertia Paschatis; 

Pervigilium Deiparae in caelum receptae; 

Secundus dies mensis Novembris, quo die fit Commemoratio fidelium de- 
functorum ; 

Pervigilium Nativitatis Domini et consequentes duo dies; 

Ultimus anni dies. 


SACRA CONGREGAZIONE DEI RITI 


Martedi 16 novembre 1926, nel Palazzo Apostolico Vaticano, con l’inter- 
vento degli Emi e Revi Signori Cardinali e col voto dei Revihi Prelati e 
dei Consultori teologi, componenti la Sacra Congregazione dei Riti, si é tenuta 
la Congregazione Preparatoria per discutere il dubbio sopra l’eroismo delle 
virti. esercitate dal Ven. Servo di Dio Giovanni Battista Trona, Sacerdote 
della Congregazione dell’Oratorio di S. Filippo Neri nella citt& di Mondovi. 


SEGRETERIA DI STATO 


NOMINE 


Con Biglietti della Segreteria di Stato il Santo Padre Pio XI, felicemente 
regnante, si é degnato di nominare: 


12 novembre 1926. Monsig. Pietro Ercole, Direttore amministrativo dei Musei 
Pontifici al Laterano. 

» » » Il Reviho P. Guglielmo Schmidt, Direttore scientifico del 
Museo Missionario-Etnologico. 

Con Brevi Apostolici, il Santo Padre Pio XI, felicemente regnante, si ¢ 
degnato di nominare: 

29 giugno 1926. Monsig. Sosio D’Angelo, Referendario della Segnatura Apo- 
stolica. 

14 luglio » L’Emo Sig. Cardinale Bonaventura Cerretti, Protettore della 
Compagnia di Gesi e Maria e dell’ Adorazione Perpe- 
tua del Ssnio Sacramento dell’ Altare, detta di Picpus. 

16 novembre » Monsig. Luciano Perez Platero, Uditore di Rota presso la 
Nunziatura Apostolica di Spagna. 

22 » » L’Emo Sig. Cardinale Bonaventura Cerretti, Protettore del- 
Istituto delle Suore di San Giuseppe del Sacratis- 
simo Cuore (Sidney). 


Protonotari Apostolici ad instar participantium: 


26 ottobre 1926. Monsig. Andrea Cappellazzi, della diocesi di Crema. 
» » » Monsig. Bettino Bettoni, della medesima diocesi. 
10 novembre » Monsig. Germano Breton, dell’archidiocesi di Tolosa. 


Prelati Domestici di 8S. 8.: 


21 giugno 1926. Monsig. Sosio D’Angelo (Roma). 

31 agosto » Monsig. Giovanni 8S. Mies, della diocesi di Detroit. 

Monsig. Giuseppe Ciarrocchi, della medesima diocesi. 
Monsig. Raimondo Campion, della medesima diocesi. 
Monsig. Giavomo Henry, dell’archidiocesi di Cincinnati. 
Monsig. Francesco Varelmann, della medesima archidiocesi. 


» » 
» » 
2 settembre 


» » 


» 
» 
» 
» 
6 » » Monsig. Vittorio Leandri, della diocesi di Chiusi e Pienza. 
8 » » Monsig. Antonino Arata, della diocesi di Piacenza. 
17 » » Monsig. Francesco Cao, dell’archidiocesi di Cagliari. 
22 » »  Monsig. Antonio Marquez de Figueiredo, della dioc. di Vizeu. 
24 » » Monsig. Michele Maresca, dell’archidiocesi di Sorrento. 
2 ottobre » Monsig. Edoardo F. Quirk, della diocesi di Newark. 
> » » Monsig. Giovanni Fr. Ryan, della medesima diocesi. 
11 » » Monsig. Francesco Giuseppe Miiller, della diocesi di Fulda. 
13 ” » Monsig. Stefano Butler, della diocesi di Sioux City. 
25 » » Monsig. Rodolfo Tartini, della diocesi di Lugano. 
» > » Monsig. Giovanni Antonio Deriu, dell’archid. di Oristano. 
6novembre » Monsig. Giulio Berlandier, della diocesi di Aix. 
10 > » Monsig. Ferréol Thomassin, della diocesi di Saint-Dié. 
» » » Monsig. Lamartine Correa De Miranda, della dioc. di Corytiba. 
18 » » Monsig. Giorgio Principe di Baviera (Roma). 
20 » » Monsig. Saverio Gaglio, dell’archidiocesi di Monreale. 


ONORIFICENZE 
Con Brevi Apostolici, il Santo Padre Pio XI, felicemente regnante, si é 
degnato di conferire: 


La Commenda dell’Ordine di San Gregorio Magno, classe civile: 


5 ottobre 1926. Al sig. Cesare Jonghi-Lavarini, della diocesi di Novara. 
11 » » Al sig. cav. Maurizio Charvet, della diocesi di Lilla. 

21 ottobre 1926. Al sig. Giovanni Saint, dell’archidiocesi di Rouen. 
4novembre » Al sig. Edoardo Prenat, dell’archidiocesi di Lione. 

5 » » Al sig. Arnaldo Fortini, della diocesi di Assisi. 

12 » » Al sig. avv. Francesco Paolo Cerpa, della diocesi di Lanciano. 


Il cavalierato dell’Ordine di San Gregorio Magno, classe civile: 
1 settembre 1926. Al sig. Giorgio Obaiji. 


5 ottobre » Al sig. avv. Clotildo Vanzino, della diocesi di Novara. 
» » » Al sig. Giovanni Giuseppe Nolf, dell’archidiocesi di Malines. 
6 » » Al sig. Enrico J. J. van den Biesen, della diocesi di Breda. 
11 » » Al sig. archit. Edoardo Custodis, dell’archidiocesi di Colonia. 
15 » » Al sig. prof. Carmine Palmieri, della diocesi di Lecce. 
18 » » Al sig. avv. Guglielmo Alcimo Dannery, della diocesi di Pé- 
rigueux. 
19 » » Al sig. archit. Giovanni Amigé y Barriga, della diocesi di 
Barcellona. 
» » Al sig. avv. Teodoro Feldhaus, della diocesi di Miinster. 
21 » Al sig. Carlo Saint, dell’archidiocesi di Rouen. 


Al sig. Ludovico Prenat, dell’archidiocesi di Lione. 
Al sig. Augusto Simoni (Assisi). 

» » Al sig. Francesco Delmont (Belgio). 

> ». Al sig. Giuseppe Bronkart (Belgio). 
15 » » Al sig. Giuseppe Brugiotti (Roma). 

» » Al sig. Giulio Goetghebeur, della diocesi di Lilla. 


» 
» 
27 » » Al sig. Alano Brodrick, dell’archidiocesi di Westminster. 
» 
» 


Il Cavalierato dell’Ordine di San Silvestro Papa: 


6 agosto 1926. Al sig. Ercole Pisani (Roma). 

» novembre » Al sig. Antonio Regis, dell’archidiocesi di Torino. 

19 » » Al sig. Basilio Martini, della diocesi di Fabriano. 

20 » » Al sig. Giovanni Taverna, dell’archidiocesi di Torino. 
24 » » Al sig. Federico Harty (Costantinopoli). 


MAGGIORDOMATO DI SUA SANTITA 


NOMINE 


Con Biglietti di S. E. Rtha Monsig. Maggiordomo, il Santo Padre Pio XI, 
Jelicemente regnante, si é degnato di nominare: 


Camerieri Segreti Soprannumerari di 8S. S8.: 


28 novembre 1925. Monsig. Alfredo Wroblewski, della diocesi di Mohilew. 
4 ottobre 1926. Monsig. Francesco Giuseppe Spellman, dell’ archidiocesi di 
Boston. 
» Monsig. Andrea Klarmann, della diocesi di Brooklyn. 
»  Monsig. Ottavio Silvestri, della medesima diocesi. 
» » » Monsig. Tommaso F, Lynch, della medesima diocesi. 
4novembre » Monsig. Alberto Hausheer, della diocesi di Basilea e Lugano. 

9 novembre 1926. Monsig. Giovanni Lopez, della diocesi di Guadix. 


1S »  Monsig. Adalberto Witz, dell’archidiocesi di Strigonia. 
» » Monsig. Giuseppe Réka, della diocesi di Giavarino. 
19 » »  Monsig. Giuseppe Maria Gonzalez, della diocesi di Caratinga. 


Monsig. Giovanni Tietz, della diocesi di Danzica. 


Cameriere Segreto di Spada e Cappa Soprannumerario di 8. 8.: 


6 novembre 1926. Il sig. Giuseppe Edoardo Radcliffe, della diocesi di Middles- 
borough. 


Camerieri @onore in abito paonazzo di S. 8.: 


9 novembre 1926. Monsig. Antonio Vieira de Mattos, dell’archidiocesi di Dia- 
mantina. 

» » » Monsig. Pietro Gruenter, dell’archidiocesi di Colonia. 

» »  Monsig. Giuseppe Jansen, della medesima archidiocesi. 


15 » »  Monsig. Dante Fantin, della diocesi di Vicenza. 
NECROLOGIO 
18 agosto 1926. Mons. Giovanni Claudio Combaz, Vescovo di Nagasaki. 
13 novembre » Mons. Michele Hoban, Vescovo di Scranton. 
27 » » Mons. Antonio Keil, Vescovo tit. di Dardano. 
AVVISO 


Si fa viva preghiera agli Illmi e Revmi Ordinari e Superiori degli Ordini 
Religiosi, di inviare entro il mese di Dicembre all’indirizzo dell’Annuario Pon- 
tificio — Vaticano — Roma, tutte le notizie concernenti i Sacerdoti decorati di titoli 
Pontifici e i cambiamenti nelle Curie Generalizie. 


